url: =Global Buanli Family: Tulaai Leitung Thuthang tuamtuam updates September 3, 2013\nTulaai Leitung Thuthang tuamtuam updates September 3, 2013\nTulaai Leitung Thuthang tuamtuam updates September 3, 2013,\n· Zomi sung ah International Level a ineih sun NGO ahi Pu Dr Chin Do Kham makaihna Global Outreach and Community Development ii innteek na tawh September 21 (Saturday) nitak 6:30pm in Tulsa khuapi aa om Union High School - Performing Arts Center ah "Zomi Gospel Concert USA 2013" nasia tak in kinei ding a hih man in, Tulsa khua sung aa om khuapih tuipih te leh muntuam gamtuam pan Zomi u leh nau te in a hithei bang aa nongsiim ciat nading un kongsam uh hi. Mipi 2000 tutna Hall pi kikawm khin a hih man in, mun leh mual kicing ding in ki lamen hi. Hih pawipi ah lasading in Zomi sung ah Lasa siam Niangpi ( Kawlgam) JK Kam ( Norway) leh Kampau kizen Lengtong Kam Khen te ongpaiding uhhi.\n· Zomi sung ah Political Party ineihsun ZCD te hanciamna tawh ongtungding September 29 niciang in Zogam khuapi khat ahi kawlpi ah Political Training thupi mahmahkhat kibawlding a tuamun ah Gamgi a,thautawi makai te, democracy force te federalism training te kipiading hi. Thusinna sakding in USA pan Politics lamsang siam miminthang khat ongpaiding hi.\n· Zomi Laisiangtho sangnaupang honpikhat aomna Eastern Bible Collage Dimapur,Nagaland saang ah sangnaupang makaaite leh Sangsiate sum le paai , laaihilh zia te tawh kikamtam uh ahihman in Buai uh a , saang kikhaakding maw koiciding ci in abuaisaan laaitak uh ahihi.\nKawlgam Sung thuthang\n· Kawlgamsung ah Biakna namkim ki uitui tak a khuasak khop theihnading ngimnatawh Karen state Ba-an khuapi ah akhatveina thukikupna 9/3/13 ni in kinei hi. Hih khawmpi ah Christian,Buhdha,Islam leh Hindu biaknate pan makaaite kah uh a ongtungding 9/10/13 ni ciang in kalsuanziading kician leh panmun gualhna kician neikikding uhhi.\n· Sweat Zealand gam a kiphualsaat ICRC te Kachin gam KIO te huangsung Laiza khuapi ah 8/29/13- 9/1/13 niciang vahawhthei uha, Micimawh gaaltaai te omna camp te leh saang inn te ah vahawh thei uh hi ciin KIO te in 9/3/13 ni in genkhia uhhi.\n· Kawlgamsung Rakhaing state sung ah pilna lamsang a zat tangzang ding in Rakhaing state kumpi te tungtawn in India kumpi te in huhna sum $1,000,000 September3,13 ni in piakhia uh hi ci in Rakhaing state kumpi thuneite in pulaakkhia uhhi.\n· Kawlgam gaalkaap te leh Shan gam saklam a kibusa Palong minam thautawi pawl TNLA te 9/2/13 ni zaanpan nasiatak in kikaap uh a khuasungmi 1 si hi ci in TNLA tei n 9/3/13 ni in genkhia uhhi. Hih kikaapna peen Kumpi tetawh kilkemna abawlzawh uh a 5 veina kikaap na hi ciin genbeh uhhi.\n· China gam a kibawlding Asia gam vanneih kilahna pawi ah vakahding in Kawlgam President U Thein Sein kawlgampan 9/2/13 ni in dingkhia a , apupi ahi china President pu Xi Jinping tawh zong gamnih kikaal vakihuau suausuau ding uhhi ciin kawlgam President zumte in genkhia uhhi.\nSyria tual gaal koi ciang tungta\n· Syria gam gaalkaap tha zang a dotheinading in 9/2/13 ni in White House ah Senator Mr John McCain , Lindsey Graham leh President Obama in ki muhkhopna nei in Susan Rice in thungaai hi. John McCain in inuai pak kei leh guai a ilawm igual ten ongmuang nawnloding a, USA gam a kipan Tulaai tak I President leh ineihlaaiding President te vaang kiam mahmah ding hi ci hi.\n· USA Inn Kaangpi ah 9/3/13 ni in Innpi tanupi teng leh President Obama te thukikupna nei leuleu uh a , Party nih pan makaai kheempeuh in President Obama cihbang in gaalkaaptha tawh doding in mai ate cihbangbang ciziahziah uhhi.\n· Meeting sung ah Innpi Haaitawi pipa John Boehner, R-Ohio in USA gamte in Syria gam nawkzawhnading akicing tha inei hi. UN Security Council in gaalkaap tha tawh do sawmlo uhhi. NATO zong lawp zatzat lo mawk uh ahihman in eiding hive hang aw ci hi. Ahizong in President pu Obama tung ah kinga hi aman amah mee apia mite azodiam kingaihsun hen ci hi.\n· Meeting sungmah ah US Minamneu te Haaitawipi nu Nancy Pelosi D-California in tu mahmah in kipan in doding hihang ido kei leh aw mihing nuntaakna thupi asalo hiding hang in kuaman ek a zong ongmuloding hi cihbeh hi.\n· Syria's U.N. ambassador, Bashar al-Jaafari leuleu in Syria kumpi in Chemical gaalvan zang a mipi tampi athahna peen khial mahmah mah hi ahizong in gaal ongtung taktak leh kamipite buailuading, khai ! UN thukhun ommahbang in thudamtawh cidih vevua cici hi.\n· UN General Secretary Pu Ban KI Moon leuleu in kei hunsung a gaaltungding peen deih hetkei veeng aw kasam kaangta minsialua deihkeng , Kuamahmah in gaalkaap thazang in nakithawi naaikei dih un tukaal beiciang UN Chemical sittelte thu ongkician ding hiveh tangvaal aw ci in atal guaitiuteu ta hi.\n· Israel te leuleu in Syria gam US ten ongkaap mengmeng lo uh a maw, hihcih ding hi cih ekding ci a Mediterranean tuipi tungpan thau zangno ameekmeek uh leh ging takpi in kamphatna tawh Black Tuipi sung lam tubilbel hi. Syria gam tawh kineh mahmah uh ahihman in Russia leh Syria kumpi te bang sibup dektak uh hih tuak hi. Amau bel US tawh kipawl a Kawlgiit thaupi Sparrow Missile cimphawng a alawnsin hi ung cipong uhhi.\n· Syria kumpipa Al Assad leuleu in US te ongkuanding hita amauthei bel vanlamtawh kaap bek hi. Na thaupi te uh koih ah mualsang zuansak un Na bomb liantata uh phum un gil vahsa in om un kuamah ihmunawn kei un, Koi! Nangzong zia neiteh ci in Agaalkaap maangkhat bang bengkha hituak hi. A paam ah Penglam in lem in cia, lem in cia ci leh kilawm liang !\n· US Taangmi te thukikupna nasiatak aneihsaan laaitak uh hi a nitaak lamciang athukhensatna uh ongsuaksak kik ning ei\nLeitung thuthang tuamtuam\n· Egypt gam President za pan kilakhia Mohammad Morsy hang a lungkimlohna hang in gamsung buaina khawlnaailo a 9/3/13 ni in kumpi thuneite in buaina apiangsak Muslim Brotherhood te tawh aki memat thuthaangkona TV station 4 te khakcip uhhi. Tuasung mah in Egypt gaalkaapte in Helicopter tawh Sinai mualdung a kibusa gambuaisak gamnuai mite zial ngekngek uhhi.\n· 2011 kum zinlinna hang in akeh Japan gam Fukushima nuclear plan huk nading in ice wall bawlkuul a tuading in kumpi te in abaihsa in $470 million geekhol hi ci in Government spokesman Yoshihide Suga in 9/3/13 ni in genkhia hi.\n· Indonesia gam ah $13 Million golhguuk neeksimna hang in Palik Bu aksi 2 Gen Djoko Susilo kum 10 sung thongkiading leh liau sum $ 45,000 piakha ding in Indonesia thukhenzumte in 9/3/13 ni in thukhen uhhi.\n· Leitung a computer lam ah aminthang mahmah Microsoft te in Nokia phone company bup $5.4 Billion tawh leiding in 9/3/13 ni in thukim uhhi. 2014 kumciang vankileina kheempeuh siangtading a Nokia phone company a naseemmi 32,000 te Microsoft company naseem suaksak siangding uhhi ci in Microsoft chief executive Steve Ballmer in genkhia hi.\n· Iraq gam I khuapi Baghdad khuapi sung Shia districts ah 9/3/13 ni in nasiatak in bomb puakkham a mi 40 si in 100 vaal liam uhhi. August kha sung bekbek in hihmunteng ah mi 800 vaal si uhhi.\nGennop tampi tawh hoih sakphot tawng ei\nPosted by Thang Khawm Pauzomi at 2:42 AM


timestamp: atn

url: =Khial lua ing ~ T. Van Biak Fa :: ZOMI DAILY\nposted on 26 January 2018 at 10:06 am Lomkholna: Family, News, Zomi\nU nau thum ka pha uh a, kei pen alai pen ka hi hi. Ka min Khup Bawi hi a, ka nau Pau Pi, hi-in ka U pen Thang Lian ahi hi. Ka minam ka-it manin akilawm hetlo ka gam tatna konggen ding hi. Ka khial mahmah a, ahi zongin mailam ah Zomite kei ngamtat dan a, na ngamtat loh nading un deihsak natawh kong gelh hi.\n1998 kum in, Zogam pan in,nuntak nading zongin ka zi leh tate nusia in Mizo gam Bualpi khua ah sum tha lawh in kapai hi. 2000 kum ciangin mizo gam ka omzawh kum nih pha ta a, Bualpi khua mizo nungak khat tawh kaki teeng uh hi. Tua ka zi neihpen zogam a, a-om ka zi leh ka tate in atheih uh ciangin khasia mahmah uh a, akem ding leh akhoi ding neilo uh ahih man un, 2001 kum ciangin ka omna mizo gam Bualpi khua ah napai uh hi.\nKa zi leh ka tate Bualpi khua atun uh ciangin kei ka zi kik tawh Ai zawl ah ka ten zawh uh kha nih pha khin ta hi. 2003 kum ciangin India gam Silong ah ka lal leuleu uh a, tua ciangin ka zi masa leh ka tate thu leh la bangmah ka thei nawn kei hi.\n2012 December 2 ni’n ka zi kik nu leh pa kiangah hawh dingin Silong pan’n Aizawl ah ka pai uh hi. Aizawl ka tun ni-uh azingsang ciangin Aizawl omlohna sawtvei khin ta ahih teh vak khia dih ning ci’n Public Hospital lam ah ka pai a, zato inn kong mai-ah numei no naupang khat lungkham mel mahmah atu khat ka mu hi. Bawi aw,nalunggim tuak si e, bangding a nangbek hih lai ah om nahiam kacih a leh ka nu damlo in zato ah om a,sum ka nei kei uh hi ci’n hongdawng hi.\nHi maw napa omlo maw napa in vaihawm ding hi e lungkham kei in ka cih aleh pa ka nei nawnkei uh hi. Nidangin zogam a, ka omlai un kapa pen mizo gam ah sumzong in apaina panin zidang nei a, hong kemding ka neih nawnloh uh ciangin ka nu-in, mizo gam kapa omna ah hongpai pih a, ahih hangin ka pa omna ka thei nawnkei uh hi ci’n akhitui nul kawm in honggen hi. Tua ciangin ka ta ahih lam ka thei a, ka khitui aluang hi.\nNa min nonggen thei dia ka ci a,ka minpen Niangnu hi hong cih ciangin ka gending ka thei nawnkei hi. Ka lungsim na mahmah in ka khitui luanga kata aw, ci’n ka tawi a, thu ka gending ciangin ka awmbing lua ahih manin bangmah ka gen thei nawn kei a, ka khasiatna leh ka khitui luangte amuh ciangin apa ka hih lam hongtheih ciangin ka ngawng panin hongkawi a, pa aw hong nusia nawn ken maw ci’n kapkap hi.\nKa khitui ka kham zokei a,ka pata un ka kapkap uh hi. Zato inn panin midangte in hong en uh a lamdangsa thei mahmah uh hi. Ahi zongin ka lungsim hongsu kha lua ahih manin kap loin ka omthei kei hi. Ka pa aw,ka nuntakna uh nong theihpih kei hi. Zidang na neih ka theih-uh ciangin lungkham in ka om uh a, ka nu leh ka nau tawh ka thum un,ToPa aw hong huh in ko hongkem hongkhoi ding pa ka nei nawnkei uh hi ci’n thu ka gen zel uh hi ci-a hong gen ciangin ka lungsim na semsem a ka tutna panin ka dingkhia thei kei hi.\nTua ciangin na nu abangna a, na nau koi ah om hiam ci’n ka dong hi. 2001 kum in,mizo gam Bualpi khua ah ka om uh a, kei leh ka nau in nasemthei nailo ka hih uh manin ka nu-in sang hong kahsak hi. 2009 kum ciangin Aizawl ah ka om uh a, ka nu damthei lo ahih manin zato ah ka paipih uh a, sia huan te’n alung gimluat manin alungtangna in alungsim paikhial hi hong ci-uh a, zatui nekding tampi hongpia uh hi.\nKa nu adamloh ciangin kei sangkah thei nawnlo in Hotel ansai ah kuangsil ka tha lawh a,ka nau pen sangkah hi. Ka nu agim semsem ciangin ka nasepna kapute kiangah sum 2,000 ka tawi a, zato ah ka koih hi. Tu-in tua sumte bei ta ahih manin ka ngah nading thei loin ka lungkham lua cih nading thei loin hiah atu ka hihi. Ka pa aw,hih leitungah kapian khiat sese uh hamsia ung ci-a honggen ciangin ka khasiat suak lua hi.\nKen nusia kei leng kazi leh ka tate in, hi zah in haksatna thuak loding hi ci’n ka ngaihsun hi. Tu-in ka tanu kum 15 pha pan in, a-ngamtatna a-nasep leh alunggim nateng ka ngaihsut ciangin hehpih huai kasa mahmah a, alungsim akisiat lawhding ka dah hi. Tua ciangin na-nu kiangah pai ni ka cih ciangin nuam lua mahmah in hongnui a,pa aw, ka nu-in hongmuh ciangin muanlua ding hi ven, a natna zong dam in teh pa aw, hong nusia nawn ken maw hong cih kawm in a-nu kiang zuan in zato sungah kapai uh a, kazi kiang ka tun madeuh un,anuntakna nabei hi.\nKei ma hangin lunggimna tampi thuak a, anuntakna bei lawh maw ci’n ka kap hi. Ka tanu in, ka nu aw, bangding a, hongsihsan nahiam, tu’n kapa zong hongpai a, kapa tawh lungnuamtak in omkhawm tading ci-a, ka nu aw, ko natate gel hong ngaihsun lo nahiam ko bang cih nuntak dinga ci’n ka tanu kahna aw ka zak ciangin tua in ka lungsim hong sukha mamah hi.\nKa zi luanghawm inn ah ciahpih in,nitak han ah ka vuiding uh ciangin sang naupangte sangtuah tawh kituak a, naupangkhat ka ziluang tungah bok in, nu aw, nu aw, ci’n kapkap a, ka tanu aneu zaw ahih lamzong ka thei kei a, nau aw, ci’n ka tawi leh amah inzong hongthei loin a et inzong hong en nuamkei hi.\nA kah ciangin nu aw, bangding a hong nusia nahiam kei leitungah pa neilo a, nu zong nei nawnlo ding maw ka u bek tawh bangcih nuntak ding ka hi uh hiam nu aw, nu aw, ci’n akah ciangin ka khasiat suak lua in, ka pumpi mei-ih kat bangin sa hi.Khat vei hopih kik in ka ta aw,napa ka hi hi. Kei hongciah ta ken hongkem ning maw ka ci a, kapa hi kei teh ken pa neikeng hong cih ciangin cih nading thei loin ka khua-ul bang luangkhia ziahziah hi.\nA u-in nau aw, ih pa ahi ve ei mah tawh omkhawm tading acih ciangin ka tawi theipan a, ka pata thum un, khitui tawh innlam zuan in ka ciah uh hi. Ka lungsim ah hih kata masa te ompih leng Silong a, kata in pa nei nawnloding hih lai a, ka tate zong kakep loh phamawh ahih manin ka tate nih pen December kha 6 ni’n Silong a, kazi kiangah ka paipih hi. Hih ka zipi leh ka tate gel ih din mun ih ngaihsut ciangin kua in thuak nuamding hiam ka ngaihsut sim in ka khitui luangden hi.\nA tawpna a, konggennop ah nuntakna bangzahtak in haksa mah ta leh ta neikhinsa nupa pen kikhen dingin ngaihsutna nei kha kei un ci’n deihsakna leh zahtakna lianpi tawh konggen hi. Note: Hih pen T. Van Biak Fa ih gelh ka letkhiat hi.\nPrevious: Gul it mahmahkhat agulkhawisa in viallum\nNext: Mai 2 anei alamdangdiak mawtaw khat Indonesia ah kibawl


url: =Ka Pa In Hongtelsiam ~ Pau Khan Kap :: ZOMI DAILY\nposted on 12 August 2016 at 11:28 am Lomkholna: Article, Paukhankap\nTan (6) kasim laitak in ka khanpihte tuition kah ngeingai ahih manin ka pa kiang ah hong kahsak na dingin ka ngen hi.‘Na lawmte teng zong kahgai ahih leh nang zong kah le ci naïve le,’ ci-in hong kahsak hi. Nitak sangtuah khit leh zingsang sangpai ta-in ka kah den uh hi.\nKum hong cingto hanhan in bangmah kal lo-in sang hong kikhak ding hong hita hi. Sangkhak hun ding hong nai ciangin ka tuition siapa Siamung (Thang Khan Mung) in tuition kahteng picnic pai ding honggel in ‘Kalay Degree College (tu in Kalay University) en kawmin tua mun ah pai ding cih hong gen hi. Tua hun lai in picnic pai ciangin gamsung lam ah kipai zaw den-a, siapa in college ah pai ding cih hong gen ciangin lawplua in apai dingbang hipah liang leh ka ut hi.\nInn katun ciangin ka pa kiang ah kagen pah a,“Pa, ko ka siapa’n maw sani ni ciang taikua college ah picnic pai ding ci, kei zong pai nuam,” ci-in kangen hi. Ka pa in hong phal lo hi.‘Neu lai lua teh. Tungzo nai kei ni teh’ hong ci hi. Ka pa hong cih bangmah in tan (6) hipan in taikua gen loh khuaveng ciang zong sebeng (sik sakol) tawh ka pai nai kei hi. Ahi zongin pai nuam lua mahmah ka hih manin nitak sim in ka pa kiang ah ka ngen niloh hi. Ka pa in a lungsim khel tuan lo hi. Ka pa in hong totsim in ka nu pen ka pa lam ah pang den hi. Ka nu in zong, “ maikum lam ah apai kik ciangin pai pan in. Ma khawng ah sebing sik zolo, tung zolo khawngin na lawmte-in nang guak khawng mun khat khawng ah hong nusia in teh. Na pai hun ding tam mahmah lai,” ci-in hong kho hi.\nKa siate inn pen ka innmai uh ahih manin sani ni zingsang hong tun ciangin ka lawm apai thei dingteng siate innmai ah kingak ngeingai in gamlum henhan hi. Ka lawmte en in tuangdung tungah tu in ka om laitak ka pa in anhuan buk panin hong sam hi. Na hongsawl ding sa-in ka pai phei leh,“Ut mahmah in, mangngilh mawh ding na hih leh kithawi in pai ve leh,” hong ci hi. Ka lungsim van-aa khai bangin ka nuam dan genzawh ding hilo hi.\nKa kumtawh kituak nailo, ka lawmte sangin neu zawh phial in atung zonai lo takpi ding ka hih phial zongin ka pa in ka lunggulhna, ka utna te hong telsiam in, hong muan lohna sangin hong khualna liansak zaw in, hong phal pen ka khansung in ka mangngilh mawh ding leh ka pom ding thu in hong om ta!\nPrevious: Nu Piang Ngaih Don’ luanghawm Kawlgam ki ciahpih tading\nNext: Thunget cialna ~ Lian Tuang


url: =Naunawi piakna hangin phattuamna tampi om ~ ZD :: ZOMI DAILY\nNaunawi piakna hangin phattuamna tampi om ~ ZD\nposted on 23 April 2016 at 9:12 am UTC+9:30 Lomkholna: Article, Childcare, Health, Sawltak, Theihhuai\nKumsim in naupangte nawipiakding hanthotna in leitungbup ah “World Breastfeeding Week” ci’n August 1-7 sung kiciamteh hi. Hihpen naupangte nawipianuamlo in, bawngnawivui khawngbek apia nupite’n atate uh nawitui apiak huaizia leh akulzia atheih nadingin hanthohna ahihi.\nU.S. Department of Health and Human Services teleh adang leitungbup pan Experts te genkhiatna ah nute nawitui pen naupang adingin ahoihpen hi a, kumkhat aphak mateng piak hamtangding ahihlam kilimgen mahmah hi. Kumkhat aphak masiah naupang adingin akisam Nutrient tuamtuamte pen anu’ nawisungah kihelkhin cihi.\n“World Breastfeeding Week” Campaign akineihna leh a ngimna bulpizong nupi peuhmah in anawitui uh atate apiakding deihsakna tawh mipitheihding in tangko khiatna ahihi. United States sung aom nupi khempeuh ii 75% bangin nau nawituipiak ongki pankhiata uh himah taleh atate kha 6 khawng aphakciang in 13% khawngbekin anawitui uh piasuakbek hi ci’n U.S. Surgeon General Dr. Regina Benjamin in genkhia hi.\nBanghanghiam cihleh nupi pawlkhat nasep kuankik uh a, nasepna pan naunawi piak hunding cihbang kikhawltheilo ahihman ahihi. Pawlkhat leuleu ciangin naunawi apiaknop hangin maizum ahih keileh nopsak lohna, hamsatna tuamtuam aomhang cihi.\nNupi peuhmah in ta aneihkhit ciangin nopsak leh nopsakloh thutawh kisailo in atate nawi apiakding pen thupi mahmah hi. Naupang nawipiakna hangin naupang adingin phattuamna tampi aom banah anu adinginzong phattuamna tampimah omveve hi. “Women’s, Infants and Children Supplemental Nutrition Program” sungah akigelhkhia ahi naunawi piakna hangin naupang leh anu phattuamnate Zolai tawh akinaithei penpending in hih anuai ah konggelhkhia hi.\nBilsung natna, Pneumonia kici tuapsung natna, Meningitis kici khuaksung natna tepan dalsak hi.\nDiarrhea kici sungthoh sungpai natna, Botulism kici ansung kihel vu tuamtuam leh natnadang tuamtuam pan dalsak hi.\nAllergy kici kilemlohna hangin cithak, Asthma kici awmsung natna, Eczema kici cithak natnate ngahlotuam hi.\nOverweight kici thauna, Obese kici thauluat mahmahna te kiamsak hi.\nAnu adingin phattuamna te hih anuai abang ahihi:\nNausuah natnate pan damsiangsak baihhi.\nNawi Cancer (Breast Cancer) leh naubu Cancer (Ovarian Cancer) natnate ngahbaihlo tuam hi.\nCalcium kisapna hangin apiangthei Osteoporosis kici guhngot natnate pan dalsaktuam hi.\nNaudalna Contraceptives nazatloh hangin nawi hoihtak napiakleh nau kihang sak hi.\nRelated: Naungek suakcil ending in napai ciang theihhuai pawlkhat\nNau nawipiakna hangin ihsungpan piang ih tate in phattuamna tampi angahding ahih manin, maizum ngaihsutlo in tate nawitui khamtakin piakding thupi mahmah hi. ZD Sawltak #zomidaily\nPrevious: Computer zangin, na mit dawmin\nNext: Cidam na ~ 1


url: =You are here: HomeArticlesGeneralGamdang Tung Zomite - 5\nWritten by Rev. Dr. J.M. Ngul Khan Pau Published inGeneral Monday, 09 October 2017 12:47\nA beisa hun sungin manlahna tuamtuam hangin ka laigelh kong zomto thei kei hi. Gamdang tunna tawh kisai zong a hun tawh kizilin hong kikhel pian hi. Nidangin gamdang kileng ziahziah a, kha khat sungin gamthak tung bangzah hiam om hi. Ahi zongin tuhun ciangin tua bang hong kikhaat mahmah ta hi. Kawlgam hun hoihzaw hong tun man leh gamdangte zong kihong nawn lo ahih man hi thei hi. Tua bang kawmkalah pawlkhatte gamthak lah tun ding ki-um nawn lo, Kawlgam ah ciahkik ding lah haksa a sa tampi ki-om ding hi. Israel mite nung lamah Faro galkapte’n delh, mailam lah Tuipi San (Red Sea) in khakcip a om tawh kibang cihna hi. Tua bangte laitak Moses in Israel mite’ kiangah, “Lau kei un, kiptakin om un. Note adingin tuni a hong sep ding Topa’ hotkhiatna mu un. Bang hang hiam cih leh tuni-a na muh uh Egypt mite, note in na mukik nawn kei ding uh hi. Topa in note adingin hong dosak ding a, note ahih leh na om hithiat ding uh hi bek hi,” a cih thu phawkhuai hi (Pai. 14:13-14).\nTOPA HOIH HI: (June 20-27, 2017)\nPasian’ huhna tawh Dallas, Texas ah Zomi Agape Churchte kiangah hunzatna ka neih zawh uh ciangin Dallas panin Kansas City dong vanleng tawh ka leng uh hi. Nitak lam nai 3:00 in Daniel Gin Sian Mung in hong na muak a, innkuanin US leitangah hong kimusak Topa Pasian’ min ka phat hi. Mite’n thupi hong sakpih loh ding hangun, ko innkuan in komau hatna, siamna tawh hi peuhmah loin hong hehpihna hang bek hi cih ka phawk uh hi. Nitakin innkuan thungetna ah zong hih bangin US ah ka tate uh Master kah tuaktuak cih ka ngaihsut ciangin keima khang sung bek zong a kilamdang mahmahin ka ciamteh hi. Tua nitak ka lungsim sungah bang hong suak hiam, cih leh Topa ka tungah hoih mah si cia, cih bekbek ka ngaihsun hi.\nInnkuana US leitangah kikholhna hun hong ngahsak Pasian tungah lungdam thu ka puak hi. Daniel Mung in Master of Photojournalism a sinna University of Missouri pen US sungah a hoihpen nga lakah kihel hi. Amah zong scholarship online in a nget leh huhna nei lo ci uh hi. Ahi zongin a nau Toshi Mang graduation ah 2015 in hong zui thei a, University of Missouri ah va hawh uh hi. India ah Master of Social Work zo khin a hih man le World Vision of India kum thum sung Communication Assistant a sep sungin a manzaihte a et uh ciangin amau zong na deih mahmah uh a, Assistant to Professor scholarship na pia uh hi. Hite khempeuh Pasian hoihna vive hi.\nA nau Toshi Mang zong Sound Engineer hong zawh ciangin Nashville khuapi “Music City” ah nasep ding ngaihsun hi. Ahi zongin Pasian in ama ngaihsut loh lamah a nuntakna hong heisak a, Colorado Springs-a Gateway Church in amau biakna ah guitar tumsak ding le biakinna awginna (sound) lam huh dingin na sam uh hi. Topa in tua biakinn ah a sep sungin ama nasem dingin a sap lam na zasak a, ama’n zong, “Topa aw, na nasem dingin nong deih leh kong kipia hi,” na ci hi. Halleluijah! Topa phatin om hen. Tu’n M.A. in Leadership Denver Seminary ah sin hi.\nTIME MANAGEMENT: (Hun Zeekzia)\nHun zeekzia tawh kisai-in a kicingin kigelh thei lo ding hi. Ahi zongin Pawlpi hun zeekna tawh kisai tawm khat ka gelh nuam hi. Biakinn nei i om hangin a tamzaw in Mikang biakinn kizang hi. Hun nai nih sung bang kingah ahih hangin hun zeek a kisiam loh manin nai nih sung tawm kisa lua thei hi. Ei biakinn nei leng i ut tantan kikhawm ding i cih hangin khangnote’n tua pen san haksa uh hi.\nZogamah i om lai-in nitak kikhop cih ciangin khuamui hun kikhop hunin kituat hi. US ah kikhop hun a nai tawh a kigen hangin nitum hak ahih manin hun man ding haksa kisa hi cih kimu thei hi. Hun zeekdan zong Kawlgam om lai bangin hun kizeek hi. US ah mite’ kikhopna ah i kihel theih bangbangin kihelin amau tung panin sin ding kisam ka sa hi. Thugenna hunzang mite’n zong minute 40 sung bangin i gen ding bangbang zawh ding kisam hi. Hunpi hi lo thu tom gen dingin dingto napi-in, “ut tantan gen theih ding hi lo hia maw,” ci-in thu tom gen pen sau gen tawh kilamdang lo hi. Tua ciangin Pawlpi hun zeekna ah kigelh lo, thun behlap tam lua ahih manin kikhopna hun sawt thei lua cih bang om thei hi.\nLasakna kikhopna ah i neih a nop mahmah hangin la tam lua in zong hun zeekna buaina hong tun thei hi. Lasakna tawh Pasian in a zat mahmah cih bang hi leh tha kingah mahmah tawntung hi. Ahi zongin lasa ding zong a ut peuhpeuh hisak loin deihteel thei leng a hoihzaw ding hiam ka ci hi. “Teci panna” i zat ciangin a kisam pen Pasian in nang kikalah bang thu teng piang cih gen ding hi a, eima tangthu gen nading hun hi lo hi.\nThugen dingin i dintoh ciangin i thungai mite maipha etna tawh phatphatin i ngimna taktak pen Pasian kammal gen sangin amau huhna, amau tawh kizopna lametna ahih ding lauhhuai mahmah hi. Pasian thugen kici napi-in Lai Siangtho sung thu gen vet loin eima ut thu peuh zawng singmat ihih zong kidophuai hi.\nANNEK VAI TAWH KISAI:\nAn tawh kisai i gen ciangin ngaihsutna i khek ding kisam ka sak tawh pan masa leng hoih ding hi. An i cih pen i nek khat peuhpeuh an bangin ngaihsut hoih hi. Keima tuahkhak khat hong gen leng, West Virginia Baptist Convention ah 1999 kumin pawlpi bangzah hiam ka veh hi. Mikang nupa khat innah zintungin, amau an ni li sung hong nekpih khit uh ciangin, ka ciah ni dingin ka zinpa in, “Zomite’n an na cih uh bang hiam?” hong ci hi. Ken zong kei adingin Mikang an pen lim ka sa hi, kum nih sung Mikang innah amau an ne-in ka om hi. Ahi zongin, “Zomite’n an ka cih uh ‘Buh’ hi,” ka ci hi. Tua ciangin ama’n a zi Margaret samin, “Margaret, you’ve not been feeding Pau for four days,” ci hi. (A beisa ni li sung Pau an na pia kei hi).\nMikang gamah vaimim, kawlkai, baal, mai, cihte anpi bangin kingaihsun hi. Amau vaimim gaphuan bang anpi taktakin tuat uh hi. Zomite’n vaimim gaphuan, kawlkai le baal khawng ne leng, “an sia ne” bangin i kituat uh hi. Mikang gam tung khin napi-in moh (bread) zong ne vet loin buh bekbek an mahin i ngaihsut khekhuai ka sa hi. Nu le pate’n buh mah a cihcih lai-un a tate un, Pizza, Burger, khawng sanginn ah ne ahih manun Zo an pen hong duhpih loh hun hong tungpah ding hi.\nMikang gamah ankamteh, kawlkaiteh, beteh, anzo le mehnal ahi zongin kingah a, Zomi huan nei khempeuh in amau huanah ciing uh hi. Tua bang mehteh mehgah nek ding neite hampha kisa hi. Kawlgamah eima huan pan i nek theih hampha ihih lam kiphawk lo hi. Mikang gamah organic ahih leh mantam a, Zogamah organic bekbek ne ihih lam kiphawkkha lo hi.\nChina Study laibu a gelhte’n China gamah pai-in research bawl uh a, khua neu khawngah mite’n sa nipi khat sungin khatvei khawng ne-in, mehteh mah lim nekzaw mu uh hi. Tuate’n cikhum zong ne zo loin sathau tawh meh tamveipi kang zo lo uh hi. Tua hangin amau sawtpipi dam uh hi. Sikhum le sikhang nei loin tek le vuai dong mah na dam uh hi. Amau khua sung panin US a tungte pen nisimin sa ne uh a, nek le tak tam ahih manin kidawm het lo uh ahih manin thauna, lungtang natna, sikhum le sikhang natna nei na tam mahmah uh hi. Tua ciangin lungphu khawlna hangin a si zong na tam uh hi.\nUS ah nasemte’n air condition sungah semzaw uh ahih manin khua-ul tampi luang cih bang tawm mahmah uh hi. Tua bek hi loin nasepna ah thahat nading ci-in energy drinks “lipu” na dawn uh a, tuate sungah cikhum tamlua ahih manin sikhum nei tampi om uh hi. Nek le tak vai pen kidop ding kisam mahmah hi. Tua hi kei leh sih hun lopi-in sih theih nading tam hi.\nPASIAN MIN TAWH KHUALZIN:\nPasian huhna tawh US visa ngah ding hong olzaw ahih manin hamphathuai ka sa hi. Hih bang hamphatna eima ut thu tawh a piang hi peuh mah lo hi cih kithei hi. Tua ciangin US a om pawlpite’n zong siate zin le leng kimat ahih manin amau Pastorte’n pulpit kha nih kha thum ka ngah zo nawn kei a ci tam uh hi. Tuipi gal khat panin Lungdamna Thu tawh hong zinte tawh kikholhna hun neih manpha mahmah ahih hangin, lengla hong zinte anvak bek tawh i pawlpi khangto lo ding cih theihhuai hi. “Kiallap” dingin hoih a, ahi zongin picinna taktak pen Pawlpi siate mah in kha an Nipi ni simin a vak ding uh kisam hi.\nTua ciangin khualzin a pai siate’n zong, Pawlpite tungah gimna tawlna i piak ding kidophuai ka sa hi. Nidangin inn lam siate lunggulhna lian mahmah a, an lim khat ahi zongin puansilh khat peuh piak nopna nei uh hi. Tuhun ciangin sia semsa le sem dinga kithawi ahi zongin kizin ciatin, pawlpi khenkhat bangah sia nih le thum i kituntuah uh hi. Ei lam panin i khatvei paina ahih hangin i mite adingin nipi kalsim hong suak ahih manin hong gimpih tawlpih kha ding uh hi.\nPawlpi upa khat in, “Tu laitak bel sia hong kinawh lua mahmah ahih manin, kilel mahmah hi,” hong ci ngeungau hi. “Kha ann” piak ding tampi nei a zin siate bangzah takin manpha, sum tawh kigen thei ding hi lo hi. Ahi zongin, “Malaysia lam pai leng sum teng 20-30 khawng kingah, US pai leng teng 70 panin100 bang kingah,” cih kammalte lunghihmawhhuai hi. Pasian nasem hi nawn loin “sum thalawh” ihih ding dahhuai hi. Thuciam Lui ah sum thalawh kamsang Balaam i bat khak ding lauhhuai lua ka sa hi. Sum thalawh ahih manin Pasian zong mu nawn peuhmah loin a tuanna lano in amah sangin khuamuzaw hi. Sum in mit hong mialsak bek hi loin i lungsim hong sunpailet gawp thei hi.\nKa lunghihmawh khat gen lai leng, ei Pawlpi veha zinte pawlpi mi u le naute’n hong itin sum le pai, nikten puansilh hong vaihawmpih om thei hi. Pawlpi khat ka hawhna ah, “Sia puan-ak” kong leisak nuam uh hi,” hong ci uh hi. Ka lungsimah bang om masa pen hiam cih leh, “Pawlpi siapa” ading kileisak lo ding ahih leh kei ading hong leisak uh hoih khin lo ding hi cih ngaihsutna ka nei hi. Sun le zan hong kem siate pahtawina kipia khol loin zan nih zan thum a zinpakte hong kilim bawl zong hoih ka sa kei hi. Tua ciangin a zinpak siate’n zong Pawlpi kem siate zahtakna piak siam kisam ka sa hi. Amau a gim a tawlteng na semin, e’n amau gimpih nasepna tungah hamphatna ngah ihih lam mangngilh loh dingin hoih ka sa hi.\nKHA KHANLAWHNA: Pasian hehpihna tawh pawlpi tuamtuamah cialpi kinei in, Kha khanlawh nading hungeelna i nei theita uh hi. Hihte hangin Topa tungah lungdam i ko uh hi. Tutung US lam ka zin sungun thudotna a tam mahmah khat ahih leh tuhun Kha khanlawhna thu tawh kisai hi. Pasian hehpihna tawh i thungetnate hong kidawngin ama’ vehna i ngah uh hi. Ka lungdam mahmahna khat ahih leh Pasian ah dangtakna i neih uh tua mahmah hamphathuai ka sa pen hi. Leitungah deih ding tampi a om hangin Topa mah tawh kikholh ding lunggulhna nei nungak tangval hong kikhawmte in tha hong pia mahmah hi. Pasian Kha nasepzia “hih bangin hong sem ding hi” i cih theih khit loh hangin Lai Siangtho tawh kituak loin sem ngei lo hi. Tua ciangin Pasian minthan nading le amah a siantho bangin siantho nopna hong guan teitei ding hi. Kha khanlawhna tawh kisai i gen ciangin, a puatham a kimu thei pen:\nKhitui naptui tawh kahna bang om thei hi\nThaltukna, kipukna om thei hi\nNuihna zong om thei hi\nDiang in, laamna zong om thei hi\nAwtgawpna, kikona cih bang zong om thei hi\nKamtuam pauna zong om thei hi\nI ngaihsut ding kisamzaw pen ahih leh, Kha tawh kidim mi khat na hih leh:\nNa mawhna, na siantho lohna na mu semsem ding hi; hih pen Pasian tawh kinaih semsem leng a kimu semsem cihna hi.\nTopa’ hehpihna le hong hotkhiatna hangin lungdamna tawh na kidim ding hi. Amah phatphat nopna in na lungsim hong luah ding hi.\nNa nuntakna hong kilamdang ding hi. Kha in hong luah takpi na hih leh mi muhdahna, mite maisakna, na it ngei lohte itna cih ahi zongin mawhna seh ngei lohte zong nutsiat nopna na nei ding hi.\nNusiat ding tampi na neih lam na muh bangin a pha a hoih tampi nang adingin na la ding a, tuate hangin na nuntakna a beisa tawh kibang nawn lo ding hi.\nKha Siangtho hong kipiakna a hang lian pen Pasian adingin “teci” pang ding ci-in Jesu in na gen khin hi (Sawl 1:8). Kha tawh kidim ci napi-in midangte gupna ngah nading veina lah nei lo, eima nopsakna ciang bek ahih leh Lai Siangtho vai het lo ahih lam phawkhuai hi.\nKha Siangtho tawh i kidim leh Pawlpi khantohna le hatna hong hi ding hi. Kha tawh ka kidim cih hangin Pawlpi thakiamna a manawh leh i kingaihsut phat ding deihhuai hi.\nKha tawh kidim ahih hangin leiba thangba bang mah thudon lo na hih leh na kingahsut ding kisam cihna hi. Na loh khinpah zo kei zongin leiba na neihte awlmawhna le siansak nopna na nei ding hi.\nKha tawh kidim mite’n zuau gen lo uh hi. Zuau tawh mite vatvat nawn lo uh hi. Thuman thutak hong pianna Pasian tawh kidim ci napi-in zuau le ciamnuih thanghuai khawng tawh a hun uh beisak lo uh hi.\nKha tawh na kidim leh na zi na pasal na itna khang semsem ding a, na kidim taktak lam amau mahmah in thei masa penpen ding hi. A gah zong innkuanpihte’n hamphatna ngah masa ding uh hi.\nTutungin hih teng tawh khawl bawl phot ni. Topa Pasian in thupha hong pia ciat ta hen.\nRead 1001 times Last modified on Monday, 09 October 2017 21:08\nMore in this category: « Suicide Note Gam leh Nam Vai »


url: =London khuasung ngongtat te buaisakna “Terrorist Attacks” hangin mi 10 si, 48 liam :: ZOMI DAILY\nposted on 4 June 2017 at 6:30 pm Lomkholna: Britain, News, Sawltak, World\nCentral London aom London Bridge leh Borough Market ah Saturday nitaklam buaina hangin mi 10 si cih CNA pan kiza hi. Tua asi mi 10 lakah mi 3 tepen migilo “Assailants” te hi uh a, Police te’n athum in akaplup uh ahihi. Hih migilo tepen “Terrorists” te hi ci’nzong London Police te’n genkhia uhhi.\nLondon Metropolitan police commissioner Cressida Dick in agenkhiatna ah aliamzong mi 48 bang pha cimawk hi. United Kingdom sungah tukum March khapan kipanin Terror Attack pen athumveina hita hi. (Atung a Photo sung anuai lamah atuk mi 3 tepen migilo 3 te kici hi)\nSaturday nitaklam 10pm khitdeuh in Van mawtaw khatin London Bridge tungah khetawh apai hiathiat “Pedestrians” te phulpheigawp in, mawtaw pen High Speed tawh hattak in hawlphei uh cihi. Tuakhit ciangin mawtaw sungpanin migilo te diangkhia uh a, Borough Market sungah mi amuhpeuhpeuh uh dawtpheigawp cihi.\nTua migilo tepen apumpi tungah apuakkhamthei tawh akibang “Explosive Vests” vive silh uh cihi. Ahi zongin tuate pen apuakkhamthei taktak hilo in, midang lausak nadingin akhemna “Hoax” ahihi ci’n Britain’s head of counter-terrorism Mark Rowley in genkhia hi.\nHih London khuasung buaina pen Police te aki zaksak ciangin 10:08pm hikhinta a, tuazawh Minute 8 sungin London Police khatin tua migilo 3 te avekun kaplumkhinta uh cihi. Tua akaplum Police papen “Police Armed Resonse Team” pan ahihi.\nLondon Ambulance Service te genkhiatna ah Hospitals tuamtuam ah akipuak pen mi 48 bang pha cimawk a, tualo aliamngawhlo tepen atuahsiatna aphual ah akibawlpah zong tampi om cihi. Ahuaisia diakte pen zato akipuak hi ci’n Assistant Director of Operations, Peter Rhodes in genkhia hi.\nVideo: London attack: Six killed in vehicle and stabbing incidents\nHih London Bridge buaina aom laitak in ageinai aom Vauxhall Area ahzong temtawh kidawtna Incident khat piangin ahi zongin hih buaina nihte pen kizopna omlo cihi.\nHih London Bridge buaina akipat pen Real Madrid leh Juventus te Champions League Final aki suihkhitdeuh, sawtvetlo in buaina apiangpah cihi. Khuasung Bar tuamtuam ah mipi te Football Match enin abuai mahmah laitak ahi uhhi.\nRelated: London khuasung ah Terror Attack hangin mi 5 si, 40 liam ~ ZD\nUK Prime Minister Theresa May inzong London Bridge tungah buaina pen “Act of Terrorism” tawh kizopna omding hi ci’n gencianna neikhia hi. Tuaban ah London Police leh Emergency Services te aphual ah ahunlap in asepzia, abawlzia te uh thupilu in, kalungdam mahmah cihi. Asi leh atuahsia innkuanpih te tawhzong ka dahkhawm hi ci’n pulakkhia hi.\nPrevious: Manchester atuahsia te a enkikding in American Singer Ariana Grande hawhkik\nNext: Japan ah vanlengneu khat akiatzawh nai 14 sungin ki honkhia zolo ahih manin mi 4 in sihlawh\nDongtuah vai ah Nasepzia le sumlut sumzatzia le lunggulhna


url: =Nuntak damhun sung Siamsin :: ZOMI DAILY\nposted on 14 March 2015 at 3:21 pm Lomkholna: Hauthang, News, World\nIkum hongtam ciang in siamsin te hinawnlo cih ngaihsutna in kikhial hi. Kumtam tektek leh sinding theihding akisam tamh tektek hi. Kawlgam leuleu ah siamsin pilna pen khangmoi hunlaibek siamsin in ki ngaihsun khial hi. Akhangto gam minthang leh anuamsa gam te in ahih leh nuntak damhun sung siamsin (Life long learning) nasep in nei hi.\nKawlgam ah siamsin cih pen lai theih nading laisinna ciang hi a, khangnou hunlai sung teng bek in kingaih sun in, Khangham khit teh na khempeuh athei asiam asin khin dan in ki ngaihsun in kiom hi. Ngaihsutna adaangdaai lai mahmah kiuk na gam ah hih man in Innsung ah nisim ineek an huan zia bek zong aliim in akihuan thei nailo anliim aduh mahmah ihihi.\nLife long learning cih kammal azang gam minthang gamte sung ah leitung nusia in asih masiahsiah kisin den siamsin in ki ngaihsun hi. Kawlgam ah ahih leh Learn cih kammal kitheih mawh bawl kitel sak nuamlo , damm hunsung kisin siamsin hihna kimusak nuamlo mit kihumsak, kamvang kihuuk sak, Bil vang kikhak sak nuamten itel ding in (“Acquire information or skill: to acquire knowledge of a subject or skill through education or experience”) Ihdam hunsung tawh kisai siamsinna kihilhna, kisinsin den siamsin den damsung sangnaupang te ihihi. Kumtam hang in theihna telna tawm ahih teh gam minthang te pilna theihna zah’ theihtelna kinei nailo gam ihih man in igam pilna pen naupang ahihi.\nLaitawh kisin kihilhna aman khinsa ten asin nop leh atheih nop uh tampi kisam ahih lam teltheih tektek ahih hang in laitawh kisin na sangman nailo pipi kumpi nasep na thuneihna sung ah a kilut man in Khantawn damhun sung siamsin akihih lam kithei lo hi. Tua man in kumpi nasep na huamsung ah neek zong pilna akui tungnailo nasep lut kha te in mipil miciim miteitang akhang tou gam te nasep siamsin na akisam den thu kiphawk khalo hi.\nTua ahih man in kumpi nasep theihna huamsung alut ding gammite in laisin hun saangman khitteh kumpi nasep lut hi leh khantawn damsung siamsin hihna akisap na thu kitheitel kim ding ahihi. Siamsin sang mannailo pipi palik, galkap lut kha gammi te thosii thovaai guahzu meikaai khuadam khualum lak ah molhtum kitawi sakna leh atawi kumpi nasem pawlkhat te hamsiatna mahmah kumpi nasem ahi hi. Nuntak dam hunsung siamsin ihih lam kiphawk sak kihilh huai hi. Adiakdiak in zomi khangnote siamsin sang manlopipi palik galkap luttum huai het lo hi.\nPrevious: Tulaai Leitung Thuthang Tuamtuam Updates March 13, 2015\nNext: ZAM Thupuak :: 15 March 2015


url: =Ka muhpak US Gamthu pawlkhat – 44 :: ZOMI DAILY\nposted on 9 November 2015 at 8:00 am Lomkholna: Article, Awnzapau, Theihhuai\nLaisim Mimal Kitawm Mahmah Lai\nHi lai ah a khangto gamte ii laisim hat dan khat kong pu-laak pak nuam hi. Ka naseppih ngei Mikangte ‘Jerome Underwood’ kici pasal khat in lai nak sim mahmah a, 2010 kum sung a, ka laibu sim bu 100 pha ta hi ci in December, 2010 beikuan in hong gen ngei hi.\nTua pen kum khat sung bek aa, a sim laibu a gen hi a, a sim khit zawh laibu pen bu tam khin mahmah ding hi. Kawlgam zong ah Kawlte in laisim nuam mahmah uh aa Zomite in lai sim mahmah naii lo uh hi.\nEi Zomite sungah kisam mahmah ih sak phat diakdiakte sim theih ding ci in deihsakna lianpi tawh ei mi mipil laigelh siamte in Zolai aa, a gelh sunsun thuluiite zong kua mah in na sim cian meel lo lai uh hi. A kin velvel a theihnop velvel loh banah a manlah vive na hi zaw uhhi.\nLai uk lai siam leh thu kan nuam pawl khat a thu thei khin sate tata in na sim behbeh bungleh zaw uhhi. A kisam taktak leh Kawllai Mang lai thei lote a’ding ci ta leng a tua te in, laisim ding a hun a piak zawh loh ban ah, laisim nopna lungsim zong na vom lo lailai uhhi.\nTua hi a, mikangte paunak sung ah ‘Kimawl hun in kimawl in nasep hun in nasep ding hoih hi ’ a cih mah bangin, ih nisim nuntakna ah hun khat sung nai khat nai nih sung ahi zongin laisim hun ding zong ih tuam khen teitei ding kisam pha mahmah hi.\nPrevious: Child Prodigy\nNext: Ih kaal ah guam thuukpi… (Part 3) ~ Zomi Quavadis


url: = Thu um mi khat ih cih in bang ahi hiam?\nTawntung nuntakna na ngah khin zo hiam?\nGupna lampi ih cih in bang ahi hiam?\nPasian in eite hong it na hih bangin hong ki lang sak hi: Eite in mawh nei ih hih lai tak-in Khazih in eite tangin sihna hong thuak hi.\n"Jesu-in Topa" hi ci-a na kam tawh pulak in Pasian in amah pen sihna pan in tho kik sak zo hi ci-a na lungsim takpi tawh na up leh hotkhiatna na ngah ding hi.\nMawhna ih hong piak thaman pen sihna hi a, a hih hangin Pasian hong piak letsong pen ih topa Jesu Khazih hangin tawntung nuntak na ahi hi.\nThu um mi khat ih cih in bang ahi hiam?\nDotna: "Thu um mi khat ih cih in bang ahi hiam?"\nDawnna: Webster’s dictionary sungah Christian cih pen “ Jesu pen gumpa a, a um te a hih kei leh Jesu ih thu hilh na sangin tua thuhilhna tungtawn in a nung ta mite cih nop na a hihi” a ci hi. Christian khat hihna ih a khiatna tawh ki patna pen a hoih mahmah thu a hihi. Leitung kammal tawh in a khiatna tampi tak om thei kha ding hi. A hi zongin Laisiangtho tawh etkak le hang hih leitung kammal tawh akhiatna letna pen kammal manlo tampitak om hi.\nLaisiangtho thak sungah Christian cih kammal thum vei ki mu thei hi (Sawl tak. 11:26 ; Sawltak. 26:28 ; 1Peter. 4:16). Antioch khua pi ah Jesu Khazih nung zui te pen “Christians” ci in ki sam masa pen hi (Sawltak 11:26). Bang hang hiam cih leh amau te om dan, gamtatdan leh kampau dan te Khazih tawh a ki bang man a hihi. Hih kammal pen Antioh a om thu um lo te in Jesu nung zui te pen a zah ko na in Christians ci in a sap uh a hihi. Christian cih kammal a khiatna in, “Khazih tawh a ki pawl te” a hih kei leh “Khazih thuzuite/nung zuite” cih nopna hi a, hih a khiatnapen Webster’s Dictionary ih a gen na tawh aki naih huai pen a hihi.\nKamsiatna tawh in “Christian” cih kammal a deihna bulpi hong bei ta in Jesu Khazih nung a zui apiangthak bek Christians ci a ki sam nawn lo a, biakna hah kat te ahih kei leh gamtat na hoihte pen Christians ci in ki samta hi. Jesu Khazih Gumpa leh topa a a sang lo ten a ngawn in amau leh amau Christians ci in ki sam dih zen uh hi. Bang hang hiam cih leh amau te biakinn ah ki khawm a pai zel a hih kei leh “Christian” te sungah a om man a hihi. A hi zongin biakinn ah ki khopna, mi sangin Pasian na sep hah katzawk na leh mihoih hih ding han ciamna tawh in Christian ki suak zolo hi. Lungdam na thu tang ko sia pa khat in, “Mawtaw puahna a pai khempeuh mawtaw ahih loh mah bangin, biakinn a apai mi khempeuh pen Christian hi pah lo hi” ci in thu a hilh ngei hi. Pawlpi mi suahna, kikhopna tawntung den keina, leh pawlpi a dinghak kat tak a na sepna te in Christian hong suak sak ngei lo ding hi.\nAhoih ih sep nate pen Pasian mai ah santak a hih loh lam Laisiangtho in tel tak in hong gen hi. Titus. 3:5 na sungah, “nahoih ih sepna ih thuman na hangin amah in eite honghon khia hi lo hi. Ahizongin hong hehpihna hang bek a hihi. Amah in eite nihvei suah kik na tawh a hi zong, Khasiangtho tawh thak suah kik na tawh a hi zongin eite hong honkhia hi” a ci hi. Tua a hihmanin Christian ih cih pen Pasian kiangpan in nih vei suah kikna a ngah te a cih nopna ahihi (John.3:3 ; John.3:7 ; 1Pet.1:23 ). Jesu Khazih a um te bek Christian ci in kiciam tehthei bek hi. Ephet.2:8 na sungah, “….. Pasian hong hehpihna hangin upna tawh gupna ih ngah hi. Ih hoihna hang hi lo hi. Pasian hongpiak letsong a hihi” ci hi. A mawhna a ki sik nu/ pa hi a, Jesu Khazih bek mah um in a pom khempeuh te pen Christian taktak te a hi uh hi. Amau upna pen biakna, gamtat hoih na ding hanciamna, leh sep ding leh seploh ding tawh nuntakna bek hi lo ding hi.\nChristian taktak ih cih te in Jesu Khazih gumpa leh topa a, a sang mi, Jesu pen kei tangding in singlamteh tungah sihna hong thuak a, nithum khit ciang in sihna zo in kei tangding in hong tho to kik zo hi ci a, a um mi leh amah a um mi khempeuh te in nuntak tawntungna a ngah hi ci a a um mite a hi uh hi. John. 1:12 na sungah: “Amah a sangmi te leh ama min a ummi khempeuh te tungah Pasian in Tapa ta suahna apia hi” a ci hi. Christian taktak te pen Pasian tate a hi uh hi. Pasian inn kuan pih zong a hihi. Khazih hangin nuntakna thak zong a ngah uh hi. Chrisian taktak ci a, aki ciamtehna pen midang te itna leh Pasian Kammal zuihna a hihi (1John.2:4 ; 1John.2:10).\nHih teng a ki gelh thu te na simna hangin Khazih up ding khentatna na nei kha hiam? Na neih leh hih a nuai a aki gelh, “Tu ni in Khazih ka sang khin ta hi” cih lai ngual met in.\nPasian in leitung mikhem peuh hong it mahmah ahih manin Ama Tapa a um mi khempeuh kisia lo a, tawntung nuntak na a ngah theih na dingin, Tapa khat bek a neihsun hong piak dongin leitung mite a hong it hi.\nPasian hong hehpihna hangin upna tawh gupna ki ngah hi. Eiâ€™ hanciam na hang hilo hi. Pasian hong piakkhong letsong ahi hi. Gamtat hoih na hang zong hilo hi. Tua a hih manin kuamah in kisialhpih thei lo ding uh hi.\nJesu Khazih sihna pan a thawh kikna tawhin Pasian hong hehpihna a hi a nungta lamet na ih ngah theih na dingin nih vei suah kikna ei te sungah a hong ki pia a hi hi.\nwww.gotquestions.org/Chin/Tiddim - Laisiangtho tawh aki sai dotna te dawn kikna


url: =Nipah Natna ~ Pau Tun Thang :: ZOMI DAILY\nA ki muhkhiat masakna:\nKum 1998 in Nipah natna hik (Nipah virus) pen Malaysia a vok (pig) pan kimukhia masa hi. Vok tung tawnin vok khawi mihing ten ngah kik hi. Malaysia pan, Singapore, Bangladesh te ah kimukhia kawi kawi hi. Kum 2001 in India gam West Bengal state Siliguri ah mi 45 bang hih natna huhau in si uh hi. Tulai takin India gam Kerala ah hih natna laang hi.\nA kilat khiat dan:\nKhuasik, lutangna, thagolh, naaksi, luaksuak, sungpai te a kilat khiat dan (symptom) taangpi ahi hi. Hih natna pen ki nawh mah mah in ni 2 sungin ihmut suak leh khua phawk loin om thei uh hi. Hih natna veite dawivei danin om thei uh a, a kal(kidney) uh zong khoihsia hi. Ni 7 pan ni 10 sungin sihna tuun thei hi.\nKoi pan hih natna hik kingah thei:\nGanhing (vok) leh vasa (baak) tung pan kingah thei. A veisa mihingte tungtawnin zong kingah thei. Vok khawi aihkeh vok tawh ki sukhate leh voksa ne ten hih natna ngah baih uh hi. Baak (bat) tawh kisukha ten zong ngah thei uh hi. Baak neek bang singgah thei puam neekna panin zong kingah thei hi.\nBangci kikep ding:\nTuciang ciang a zatui om nailo ahihmanin lauhuai hi. Vok damlo tawh kineh khakloh ding hoih hi. Ahih theihleh voksa zong neekloh ding hoih hi. Tua banah sianthona a diak in khutsil thupi ngaihsut ding. Singgah theipuam kia, baak duh namte nee lo ding. Bang hang hiam cih leh baak neek bang khawng peuh na hi thei.\nMore: Ebola virus ihcih in bang hiam?\nMeh huan min loh a sial khawng peuh ne lo ding. Khuasung vaak leh khualzin ciang kamleh muuk tuamna(mask) bulh ding. Hih natna kilatkhiatna (symptoms) na neih leh a manlangin doctor ki ensak pah ding. Pau Tun Thang\nPrevious: A nasep a sem nasempa ~ Pau Khat Suan\nNext: ZoMWA makaihna tawh Zomi Media Development Forum nuamtak kizo


url: =Tulaitak leitungbup Computer Cyber Attack kibawlsiatna mi 200,000 in thuakkhin :: ZOMI DAILY\nposted on 14 May 2017 at 10:43 pm Lomkholna: News, Sawltak, Tech, World\nTulaitak pen lamet lohpi in leitungbup in Cyber Attack alimthuak mahmah laitak ahihi. Sunday ni in Europol te genkhiatna ah Global Cyberattack athuakkha pen Victims mi 200,000 bang valkhinta ci uhhi.\nCompany nasem pawlkhat Weekend khitciangin nasep lutkikleh Cyber Attack athuakkha tampi ki behlapzawlai khading kici hi. Hih leitungbup gamtuamtuam Cyber Attack abawlpen kua gamtatna cih ki theikhiazo nailo a, ahi zongin “World biggest-ever computer ransom assault” ci’n ki ciamteh hi.\nAbeisa Cyber Attack mawkmawkte danin midangte Computer suksiaksak, ciamnuih bawlsak cihte hilo hi. File teng atawhsiatsak khitciangin ahoihkikding nadeihleh sum tuazah cih Ransom sum ngenmawk uhhi.\nHih Global Cyberattack pen abeisa Friday ni akipan hongkipankhia hi a, gamtuamtuam gam 150 sung aom Banks, Hospitals, Government Agencies cihte bawlsiatsak phadiak kici hi. Adiakdiak in Microsoft Computer Operating System alui azangte’n tuakkhazaw uhhi.\nUSA package delivery minthang Company lianpi ahi FedEx, European Car factories, Spanish telecoms giant Telefonica, Britian’s health server, Germany’s Deutsche Bahn Rail Network cihbangin gamthupi aom Company lianpipi te’nzong bawlsiat thuakmawk uhhi.\nEuropol executive director Rob Wainwright kicipa in agenkhiatna ah zumnasem Office Staff teng Monday ni zum akahkik uhciangin bawlsiat athuak Victims tampitak ki behlapzaw khading hi ci’n genkhia hi.\nFriday ni akipan zumkhak Weekend hunsung in bawlsiat athuak bekbekzong tengnih valkhin cimawk ahih manin, zum kihongkikleh tampitak ki behlap khading hi.\nBawlsiat athuakte pen Business lianpipi leh Company lianpipi te hisawnsawn a, lamet hetloh Technology lamsang akhauh mahmahding in akilawm honkhat in bawlsiat thuakcitciat uhhi.\nTua Cyber Attack athuak te ii Computer Screen tungah “Ooops, your files have been encrypted!” cihin kisuaksak a, akisusia Files te na ngahkik nopleh US$300 piakkul cimawk hi. Tua sumzong pen Credit Card tawh kipiasak theilo a, Bitcoin bektawh ki piasakse hi.\nNi 3 sungin napiak keileh asumpen azahnih “Double” khangding cisawnsawn a, ni 7 sung sum napiak keileh na Files teng khempeuh ki Delete dinghi ci’n Screen Message ki suaksakmawk ahih manin, athuakkha te patau mahmah uhhi.\nUS Department of Homeland Security panin “Computer Emergency Response Team” te genna ah kitatkik nadingin Ransom sum napiak hangin na Files teng ki ngahkikding cih lungmuan omtuanlo hi cisawnsawn uhhi.\nNasumpiak uhpen hongbawlsia te’n ngahpelmawhding uh a, ahi zongin na Files te uh ki ngahkikding cih lungmuan omlo hi. Tuaban ah sum napiakna panin na Banking Information tengzong hong guksaksawn theilai hi cimawk hi.\nMoscow-based Computer Security Firm Kaspersky Lab te genkhiatna ah hih Cyber Attack te’n Digital Code zang uh a, tuapen US National Security Agency tetawh aki telkhial theiding in bawl uh cisawnsawn hi.\nMicrosoft Company te’nzong hih Cyber Attack pen huaisia mahmah a, Customers te ahithei bangbang in abitnading ka hanciam uhhi ci’n genkhia uhhi.\nUS software firm Symantec te genkhiatna ah Cyber Attack alim thuakdiak pen Europe gamsung aom Organisations teng hiphadiak hi ci’n genkhia uhhi.\nRelated: Yahoo azatzat huailai mahhiam? Account Billion khatval kiguksak\nSumlehpaai vai Financial tawh kisai himawk ahih manin, Italy ah akimukhawm G7 Finance Ministers te’nzong hih Cyber Crime pen kipawl in dokhawmding hihang ci’n genkhia uhhi. Maikhasung G7 Leaders’ Summit ahzong ki limkup mahmahding cih kiza hi. ZD Sawltak #zomidaily\nPrevious: Numei kizuakna pan asuahtak khitciang NGO khat kipan in mi cimawhte ahuh nupi khat ii thu\nNext: Nupi naupaai kha 6 aphapan khat mawtaw in taihlum, naungek ahunlap in ki at khiathei\nA theihhuai upna laang (No. 4) ~ Langh Khan Mung


url: =Chit San Maung leh U Cinpi te’ tungpan ka theihkhiat :: ZOMI DAILY\nposted on 17 August 2019 at 4:48 pm Lomkholna: News, Thangboi, Zomi\n1997 kum in Sia Zen Lian’ kiang ah guitar ka sinngei hi. Ama’n zong hong deihsak mahmah ahih man in studio khawng ah hong kizui sak zel hi. Khat vei Sihzang lakhui khat Sia Zen Lian, U Bony leh U Thangpi tepawl in PTL studio ah tumkhawm uh hi. U Zen Lian in hong kizui sak ahih man in kei zong ka lungdam mahmah khinkhian hi.\nChit San Maung Ka Zahtakna\nChit San Maung pen zankimh teh anasepna pan in hong tung a, a inn zong lut nailo in a studio hong lutsuak hi. “Bang ci alem hia? Akisam bang om ahia?” ci”n adot khit teh a inn ah lut pan hi. Zingsang thophet mai zong phiat nailo in a studio hong lutphei pah a, avanteng aset teng hoih tak bawl sitsit masa hi. Aset te abawl pen sawt mahmah hi. Tua khempeuh aman khit teh a inn ah lutkik pan hi. Va kithawi in nasep akuan kik ding teh a studio mah lut kik lailai hi.\nLamdang kasak pen amucil abat det keeimawk pen ahi hi. Kei zan 2 khawng a studio ah ka taam bek zong ka cimtak mahmah hi. Ama’n nisim asun azan a amuh pen cimtak hetlo in amucil abat det pen mahmah lamdang kasa hi. “Aw a uukna mahmah akibanlo nahi mawk ei” ka ci hi.\n1998 kum pawl in Saung Oo Hlaing i Five Travellers (ခရီးသြားငါးေယာက္) Album hong minthang mahmah hi. Tua album atum Lazy Club music band te zong minthan lawh uh hi. Tua album a kipan kawlgam ah Lazy Club te minthang lian cihtheih phial hi.\nKhat vei Lazy Club te’ minthan mahmah laitak Lazy Club a bass tum U Cinpi’ kiang ah “No nisim a guitar tum cih zawzen, bass guitar bang gik mahmah lai aih teh khat veivei cimtak mahmah niteh maw?” kacih zenzen leh “Na dang hileh ki cimtak khathei mah incin guitar tum ding bel cimtai ngei keng. Lawpden lel ing” ongci mawk hi. Ka lungsim ah “Nak uuk ngel naive maw” kaci khinkhian hi.\nChit San Maung te U Cinpi te pen a music siamna uh akiban zolo hi masalo in a uukna mahmah uh akiban zolo nahi mawk hi. Music uuk ka kisak leh amau’ uukna ka theih teh bel kei’ uukna cihtak hetlo leh asiam hetlo ding mah kahih lam ka phawkphawk hi.\nNa khatpeuhpeuh pen hailawh liang mah in ih uuk kei leh kisiamzo taktak lo na himawk hi. Uukna in thalawpna piang sak; thalawpna in matutna piangsak na hi gige mawk hi.\nPaunak 12:27 “Thadahte, a tup tung ngei lo a, thanuamte in a deih ngah hi”. A lawhcin ding mah uh hi. Thalawp lua mahmah uh. Lungdam, Mung Laan Thang (Tonzang, Zogam)\nPrevious: ZAM Thupuak :: 18 Aug 19 (ZAM mapanna lawhding toto)\nNext: Dotna nam thum ~ Dr. Ngul Khan Pau\nGlobal Zomi Idol 2020 ~ Stephen Mang\nNaupangte khantohnading nulepa mawhpuak ~ William Pau Khan Khai


url: =Malaysia gamsung ah Operasi panin akiman mi 3506 phakhin :: ZOMI DAILY\nMalaysia gamsung ah Operasi panin akiman mi 3506 phakhin\nposted on 18 July 2017 at 8:57 am Lomkholna: Malaysia, News, Operasi, Sawltak, World\nMalaysia gamsung ah E-card akici Enforcement Card bawltheihhun Deadline abeikhitzawh Immigration Department te’n gambup muntuamtuam ah Operasi (Operation, Crackdown) bawlkawikawi uhhi. Abeisa kalsung ciangciang theStar te pulakna ah gamdangmi akigawm in 3506 kimankhin ci uhhi.\nMalaysia Immigration lamah alianpen ahi Immigration director-general Datuk Seri Mustafar Ali in agenkhiatna ah muntuamtuam akigawm in 699 Premises te ah Operasi kilut ci’n genkhia hi. Gamdangmi akigawm in 10,893 te thusitna kinei in, tualak ah 3506 te akimansuak ahihi.\nAkiman gamdangmi nasem tepen Bangladesh gammi 1266, Indonesia gammi 899, Myanmar gammi 297, Thailand gammi 131, Vietnam gammi 120, Philippines gammi 95 leh adang gamtuamtuam panin mi 698 bang ki mankhia hi.\nOperasi akibawlna munte pen adiakin Sectors 5 hi a, construction, plantation, services, manufacturing, agriculture cihbang munte ahihi. Hih munte ah gamdangmi Foreign Workers kisam phadiak cihi.\nTuabang Sectors te sungah Operasi alutna pen housing, construction sites, factories, business premises, food outlets cihmun te ahihi.\nGamdangmi nasemte bekthamlo, nasepnei Employers (Boss) zong akigawm in mi 75 bang kimankhia hi. Gamdangmi Work Permit kician neilo, illegal workers tepen nasemdingin cialkha ahih manin Immigration Act tawh mat athuak uh ahihi.\nHih E-card akici Enforcement Card pen Malaysia kumpi in February 15 ni in hong patkhiat uh ahihi. Malaysia gamsung ah Work Permit kician neilo in gamdangmi nasem tamlua ahih manin, tuateng tawmveisung “temporary” naseptheih nadingin avaihawmsak ahihi.\nE-card bawltheih hunpen tukum February 15 akipan June 30 niciangbek hi a, E-card aki zattheih hunsung pen 15 February 2018 ciang ahihi.\nRelated: E-card bawltheih hunding ani Deadline kikhinto loding hi: Immigration Director\nE-card bawltheih hunding ahun apiakbeh nadingin Indonesia kumpi in Malaysia kumpi tungah ngetsak uh a, ahi zongin E-card bawltheih hunding ani ki khinto loding hi ci’n “A total no. The Government has decided not to extend.” Immigration Department pan alianpenpa Mustafar in dawngkik cih kiza hi. Sawltak #zomidaily\nPrevious: Security Guards te leh siamna theikhat akitot laitak uh Video kithehzak\nNext: Naupangno kum 4 khat innsangdawn panin akiasuak madeuh in ki honkhia\nA muhnop pending Nabaan


url: =Abraham, Isaac le Jacob Thaan Ah Buaina ~ Thu Tatuam (Siyin News)\nAbraham, Isaac le Jacob Thaan Ah Buaina\nThursday, October 29, 2015 Israel Taw Kisai No comments\nIsrael ngam Hebron "Cave of the Patriarchs" ah, Oct 29, 2015 (nilini) in Palestinete 2 sia Israel ngalkapte ii kaalup thuak hi.\nSantali om Israel ngalkap khat sia kumh 23 pha palestine khat in naam taw alutang pan holh in , tuazawk Israel ngalkap adang khat ahol sawm laitak in, Israel ngalkapte in ama kaaplumh hi. Alutang pan holh thuakpa sia tawm bek liam hi.\n"Cave of the Patriarchs" sia Laithiangtho (Piancil 23:15-17) sungah akiat Abraham in nguntang zali taw aleina munh Abraham le zi Sarah, Isaac le zi Rebecca, Jacob le azi Leah te kiphumna munh hi. (Jacob zi Rachel sia Bethlehem ah kiphum zaw)\nPalestine athi adangkhat sia Israel ngalkapte naam taw holhlup sawm ahihang ama kikaaplumh zaw hi.\nHi munh sia Muslim le Israelte atu munh thiangtho in cheptee khopna mun hi aa Muslimte in al-Ibrahimi mosque ci biakbuk khat nei hi.\nOctober thasung Palestine te in naam toai mihing 37 sia Israel ngalkapte ii kaalup thuak zo in, 20 sia Israel ngalkapte taw kibuaina sung kaalup thuak hi.\nHi bangh in thina sia Israelte in, "PALESTINE-TE II NGILO Hang" ci ahihang, Palestine te "KUMH 50 SUNG ISRAEL-TE II NGAM SUUTOL HANG" ci in ngaw hi.


url: =Zomi Cih Tawh Kisai Thu Tg. Cin Za Lian - Laibu Saal\nHome > Thuluui/Articles > Zomi Cih Tawh Kisai Thu Tg. Cin Za Lian\nZomi Cih Tawh Kisai Thu Tg. Cin Za Lian\nZomi Cih Tawh Kisai Thu\nTg. Cin Za Lian\nZomi cih tawh kisai kibuaipih mahmah-in, khat le khat kikal-ah zong kitel khialhna tampi om khin hi. Bangbang ahi zongin i kanna tawh kizui-in kilamdang mah leh, a kinaai peen-a i pom theih nading leh pumkhat i suah theihtheih na’ng-a, a vaihawm dingte hi zaw hang, ci-a i saan’ siam tek nadingin kong thum masa hi. Hih zong a maan peen hi kici ngam tuan lo dinga, Buanli khua kumzacin’ pawi-a thu kante’ kanna tungtawn-a muh dan hi. Thu kanpite’ muhna panin a maan thei peen dinga ngaihsutna hi phot ahih manin, a kician zaw leh a naai thei peen ding a omte kan beh lai dingin k’ong thuum hi.\nHih laibu a bawl masa thukante’ kanna tungtawnin, Zomi cih kammal a ciil-a kipan om pah hi ci-a lahkhiatna ding om pak lo ahih manin, “A omna i muh khak leh zong, i muhkhiatna, hoih taka i lah theih ding thupi mahmah hi. Ei Zomite’ tangthu leh khangthu kan tam zawte’ muh dan: Mongolia pan kipanin Tibet gam, Kawlgam leh India gam mualtung-a teeng minamte kihi hi.\nTibet gam pan gal leh sa haksatna hangin Mon-Khmer, Tai-Shan leh TibetoBurman ci-in minam lian thum-in kikhenna om hi. Mon-Khmer minamte in Salween gun leh Mekong gun dung zui-in Kawlgam na lut uh hi. A omsa Negrito leh Indonizi mite hawlkhia-in Irrawaddy, Sittang leh Salween gun kuam teng-ah na teeng uh hi. Mi hong pawlcin’na tawh kizui-in mun tuamtuamah kikhenin Thuwunna Bhummi (Thaton), Hanthawaddy (Okkalapa), Dagon, Bassein, Thanlyan (Syriam), Twante, Moulmein, Pegu leh Moketama (Martaban) khuapite na luah uh hi.\nMon-Khmer minamte Kawlgam sung a tun’ zawh a sawt lo-in Tibeto-Burman minamte Tibet gam nisuahna lam pan Bramaputra gun dung zui-in Kawlgam na lut uh hi. Kawlgam sungah Irrawaddy leh Talawaddy (Chindwin) gun dung zui-in hong paisuak uh-a, Takaung khua-ah na teeng uh hi. Tua huna kipan Kawlgam-ah minam nih na teeng uh hi.\nBC 100 kum pawlin China gam Yanyui gun khang lam-a teeng Tai-Shan mite in China kumpi ukna thuak zo lo-in, Shan gam tengah na teeng uh hi. AD 200 kum pawlin Asia gam pan Karen mite hong lalin Irrawaddy gun leh Salween gun kuam zanggam le mualtung teng na luah uh hi. \nPyu, Kanyan, Tet Minam Kipat Khiatna\nKum za lom 7 leh 8 hun sungin, Takaung khua-a om Abiyaza in kumpi seem hi. A sih ciangin a tapa Kanyazagyi leh Kanyazange, kumpi za kituh-a, Kanyazange in ngah hi. Kanyazange a sih ciangin Duttabaung in seem-a, Takaung khua pan lalkhia-in Tayekhittaya khua sat hi. Duttabaung a sih ciangin Tamudaya in kumpi sem-a, gam leh lei makaih zo lo ahih manin AD 721 kum pawlin Tazikhitaza khua pan Pyu, Kanyan, leh Tet minam kikhenna om hi. Pyu-te Kawl mi, Kanyan-te Rakhaing mi, leh Tet minamte Chin (Zomi)-te kici hi. Pyu leh Kanyan-te hong kido manin Kanyan-te nitumna lam Thandwe (Sandoway) mualtungah na teeng uh hi. Pyu minam sungah amau leh amau hong kilem loh ciangin Pyu-te khen thum-in kikhen uh-a, khen khat in Diahben, leh khen khat in Tet mite beel-in, khen khat in Tayekhittaya khua puahpha uh hi.\nTet (Chin) Minamte khenpi thum-in kikhen\nAD 721 kum pawl-a Tayekhittaya kisiatna hanga kikhenna pan Chin (Zomi)-te in mun leh gam zong dingin a sul masa uh gun dung hong zui kik uh hi. Khenpi nih-in kikhen uh ahih manin kipha kim zo lo uh hi. A pai masate Irrawaddy leh Chindwin gun kituahna mun a tun’ uh ciangin, a nunga hong pai a naute in sul a theih nading uh ci-in, nahtang kungte tem tawh sattan uh hi. Nahtang laingek dawn kikte a muh uh ciangin, “I ute pha zo nawn kei ni,” ci-in Bhamo gamtengah khua na sat uh hi. Tua mun-a teengte Tet suan leh khak Kachin mite kici hi. A ute phawkna-in tempaai a bawl uh ciangin a paai lang khat bek bawl uh hi. Inn a lam uh ciangin a ute’ tun’ nading ciin dei khat awngsak den uh hi.\n A pai masate'n, Talawaddy gun na kantan-in Sagaing, Monywa, Pagan, NyaungOo khuate satin na teeng uh hi. Tua gam a teen’ sung-un Tet pan Chin ci-in kisam hi. Tua mun teng “Chin-te’ phualpi” ci-in tudongin a mun a gam ciapteh theih dingin omlai hi. Tua hun-a kipan Talawaddy gun pen Chindwin gun ci-in kikheel hi.\nMonywa khua kiang Sabani khua panin tai nih bang a gamlaatna munah Chin-te tual biakna bawlna suangpi pii sawm leh thum (13’) a saang khat tu dongin omlai-a, Kawlte in “Chin Phaya” (Chin god) ci uh hi. Zomite in “pasian phaya” ih cih zong hih mun pan piang kammal hi, ki ci hi. \nTet Minamte Ki-ukna\nTua hun in Kawlgam sungah Pyu (Mon) leh Tet (Chin) kumpite minthan’ hun kici hi. China kumpi gam vilte tawh sumbawlna lamah kizom uh hi. AD 750 ciangin China kumpipa Kolofeng in Pyu kumpi gam sim-in zo-a, Pyu kumpipa’ neihsa teng leh a galkap teng matsakin Kunming khua-ah ciahpih hi. Tua hun-in Tet (Chin)-te’ teen’na khua singkulh tawh ki-uum-in a laizangah kumpi inn kilam hi. Kumpi inn kimkot-ah singkhuam phutin Kham leh Ngun tawh kumpi inn zeem hi, kici hi.\nTet (Chin)-te Phualpi Pagan pan kikhenna\nPagan khua min in, Pugamah, Pigamah cih kammal pan hong piang hi.  AD 835 kumin Nancho kumpi in Tet kumpi Pagan simin na zo-a kham, ngun leh galkap 3000 matsak-in Irrawaddy gun dung-a om kham leh ngunte nangawn zongsak hi. Hih mun panin Tet-te kikhenthaang leeuleeu uh-a, pawlkhatte Irrawaddy gun dung zui-in Prome, Thayet, Aunglan, leh Minbu gam teng-ah na teeng uh hi. Tuate Plain-Chin/Asho-Chin/Salai-Chin kici hi. Pawlkhatte Kaladan gun dung zui-in na lal uh-a, Mindat, leh Kanpetlet gamah na teeng uh hi. Amaute Cho kici–in, Paletwa gam-a teengte Khumi kici uh hi.\nPawlkhatte Chindwin gun dung zui-in Meitei gun tawh kituahna mun a tun’ uh ciangin gal nan’ nading mun lem sa uh ahih manin, Khaman (Kale) leh Natchaung (Indin) kuam tengah AD 850 pawlin na teeng uh hi. A om lai pawlkhatte Chindwin gun dung zui toin Mawlaik saklam-ah na teeng uh hi. Tua mite tuhun ciangin Kuki (Tangkun) leh Naga (Phizo) minamte kici hi. Pawlkhatte Pagan, NyaungOo mun tengah lokho-in teeng uh hi.\nTet (Chin) mite a tun’tun’na munah amau leh amau ki-uk-in, Khanman (Kalay) a tun’ uh ciang a omsa Shan mite’ ukna sungah om ahih manun, Shante’ ngeina zui-in Langkui mual (Kalay-Natchaung kikaal) kum simin bawng khat tawh bia uh hi.\nHih bangin ei Zomite’ nun’taakna sungah gal leh sa kihtaakna hangin mun tuam gam tuam-ah kithehthaangin, kampau mukpaute kilamdan’na hong piang hi. Kampau mukpau kitheihpih nawn loin midang sadang bangin kikhenna hong piang hi. I teen’na mun leh gam zui-in minam tuamtuam, beh leh phung tuamtuam bangin kizopna hong haksa hi. Koi mun koi munah i om zongin i pian’na pupi na kilaih lo ding ahih manin unau hihna i phawk kik theih nading deihna tawh hih thu k’ong teelkhia hi. Tu hun ciangin kammal khat nangawn tawh kikhenna a piang thei thu ahih manin, kammal khat pan kilamdan’na lam, en lo-a, i kibatna lam bek mitsuan-a i neih theih na’ng-in Pasian in thupha hong pia ta hen.\nTulai Zomite’ Teen’na leh Minam Minte\nTedim, Tonzang gam sung teng-a omte in ZO, YO, YAO, ci-in kisam uh-a, ZOMI ci-in khat leh khat kisam uh hi.\nFalam, Haka leh Thantlang gam sung teng-a omte in LAI, LAIZO cih kisapna pan LAIMI ci-in khat leh khat kisam uh hi.\nMindat, Kanpetlet gamsung tenga omte in CHO, CHOU, CHHAW, ci-in kisam uh hi. (Cho cih pen mualtung mi, Zomi tawh kibang hi).\nPaletwa gamsung teng-a omte in, KHU, KHUMI, leh KHAMI ci-in kisam uh hi.\nIndia gam, Mizo gam sung teng-a omte in MIZO ci-in nam khat bekin kisam uh hi.\nIndia gam, Assam leh Manipur gam sung tenga omte in tuma in PAITE ci-in kisam uh-a, ahi zongin tu-in ZOMI ci-in a maan thu mu uh hi. Tua min mah tawh kisam ta uh hi.\nNaga gam mual dung teng leh Mawlaik gam sunga omte in TANGKHUL na kici uh hi.\nMatupi gam sung teng-a omte in, ZO leh LAI ci-in nam nih-in na kisam uh hi.\nZang gamsung om ahi Tayet, Thandway (Sandoway), Aunglan, Minbu, Taungdwingyi, Natmauk, Pyinmana khuapi–a teengte in, ASHO CHIN na kici uh hi.\nIndia leh Kawlgam kikaal gamnawl khuate ahi Tamu, Homalin khua-a teengte pen Mikangte’n Zogam hong uk hun lai-un, KUKI ci-in sam uh-a, tu-in KUKI, KHUANGSAI leh THAHDO ci-in na kisam uh hi.\nZang gamsung om ahi Gangaw, Htilin, Saw, Ngape khua-a omte in, YAW, CHAW, KYAW leh SAW cih bangin min tuamtuam tawh na kisam uh hi.\nRakhaing gam sung teng-a omte in, KHAW, KYAW ci-in kisam uh hi.\nAD.1300 kum kiim pawlin Pagan gam-a om mualsuang laite tungah a ki-at lai-ah, Kawlte’n Zomite pen CHIN, KHYANG leh CHYIN ciin hong sam uh hi.\nShan leh Kachin-te in, CHANG, KHANG ciin hong sam uh hi.\nKayin lah Rakhaing-te’n, KHAW ci-in hong sam uh hi.\nMon minamte’n, CHIENG, KHYENG ci-in hong sam uh hi.\nKachin leh Chin Unau hi hang\nEi Zomi a nei zawdeuhte in talap ahi-a, innka mong-ah ahi zongin, ‘kong buk’ ci-in tangvalte’ giahna ding inn neu khat kilam tuam hi. A deihna in, sanggam Kachinte hong pai cianga zin tun’ nading cihna hi. Sanggam Kachinte’n inn a lam uh ciangin inn sung dei no khat na tuam bawl leeuleeu uh hi. Tempaai a bawl uh ciangin langsam-in na bawl uh hi. Maykha leh Malikha gun kuam-a i kiman’suahna phawkna-in, a paai lang khat Zomite’ kep, na ci uh hi. I kimuh kik ciangin buptuah kik ding na ci se lai uh hi.\nAD 2003 kum January kha sungin, Kawlgam buppi Tuiphum Pawlpite kum thumsim kikhopna (khawmpi) Kachin gam Myitkyina khua-ah nei uh hi. Tua khawmpi man ni nitaakin Kachin leh Chinte K.B.C. zumpi sungah “Ei unau kimuh tuamna leh holimna nei nuam hang,” ci-in om khawm uh hi. K.B.C. Chairman-pa’ thusunna-ah, “Tuma kum thum lai-in, no Zomite’n zaam khap kua khat n’ong piak pen uh lungdam hong thuk nuam ung,” ci-in thu sung-a, unau khat i hihna thute a gen khit uh ciangin Kachin tem, a paai lang khat nei lo-a a bawl uh, lungdam kohnain tempaai khat pia-in, “Tu-in a kimu kik hi hang. I tempaai a buptuah kik hi hang,” ci-in na gen uh hi. Tua pawi siim-a a pai Zomi palai taangmite leh sanggam Kachin-te a nakngek uh na-in khitui naptui tawh dim uh hi. “Mailamah i tu i tate Gospel i kipai tuak nading leh i ki-it seemseem nadingin i omna ciat pan hanciam tek ni,” ci-in kivaikhak uh hi.\nEi Zomite i pian’khiatna pen pawlkhatte’n Laibung Laihan-ah kiteeng hi ciin a ciamteh pawlkhat ki-om hi. Tangthu limtak-a i kan ciangin ahihna thu leh la, innmun logam, lui, gun, mual, leh lo minte tung pan teci zon’ kul hi. Zomi a tamzaw in Ciimnuai, Geeltui, Kalzang khua thute kitam zaak mahmah-a, ahi zongin Luika khua thu kitam zaak nai lo hi. Luika khua in Gunkhawm pan Meitei gun dung zui-in hong kah to i pute’ khua sat masakna khua hi-in tua khua pen LUIKA khua kici hi. Luika khua-a a teen’ sung-un minam kikhenna om nai lo-in kum tampi na teeng khawm uh hi.\nA theih huai leh a lipkhap huai khangthu khat\nLuika khua inn 300 val bang pha dingin ki-ummawh hi. Luika khua-ah dawi biakna, tual biakna, pusa pasa biaknate a hunhun-in kizang den hi. Kumsim lopawi khit ciangin tual biakna kinei-a, ni khat zeh kitang hamtang hi. Tual bawl ni sim-in naupang khat ta mang den hi. Lamdang sa leh lauthawng tak-in om uh hi. Hih thu hangin mi tampi in “I khua mun hoih lo hi” ci-in mun tuamtuamah a bawng a bawngin na peemkhia uh hi.\nLuika khua ngakte\nHih thu, Teizang unau pasal sagihte’ pian’khiatna thu, hi pha diak hi. Khua ngakte in, kum kik tual bawl hun ciangin khuasung upate sung pan a en sim ding, a cing ding kiseh uh hi. Tual pawipi laitak-in, tual gei suang kuahawm khat sung pan gulpi vom khat hong pusuak-a a naai-a om naupang khat manin a kuahawm sungah lutpih vinghvengh hi. Luika khua zaang-in vaihawmin thaang a siah uh leh gulpi vom khat hong awk pah hi. A khua zaangin gulpi vom kaikhia uh-a bei thei mahmah lo-in a hanciam tektek lai takun tua gulpi vom hong pau–a, “N’ong kaihkaih uh hangin hong kaikhia zo ngei kei nuteh; ka mei in van guh suang zawl baan-a, livei kawi hi,” ci hi. Tua ciangin khua mite in lei tawh kim-in sattan uh hi.\nKhua mincim in vuk\nHeh lua mahmah uh ahih manin gulpi vom sa, khua zaang inn phazah lian tumtan-in hawm uh hi. Tua hun lai-in Pu Dai Tawng si zo hi. A zi Pi Ciang Tuang leh a tapa Pu Jasuan [Za Suan -- editor] neu lai ahih manin gul matna-ah tha kuan lo uh hi. Gulsa a hawm khit uh ciangin a lutang hong vaal-in “Kua’n tang ding i hiam,” ci-in a kidot uh ciangin, amaute lak pan mi khat in, “Tha kuan lo Jasuan’ nu pia ni,” ci-in pia uh hi. Tua zanin Luika khua mite in gul ai-in zu le sa ne-in zanhak uh hi. Tua ni-in Pi Ciang Tuang in zin pawlkhat nei hi. A zinte’ aading taangman sih huan-a, a meh dingin gullu ui uh hi. Nitaak hong sawt pian ta-a, a zinte gilkial ding a khualna kawmin anneek hun lah sa ahih manin “Ka salu huan a min nai hiam.” ci-in siktul khat tawh a dawt leh a gullu pau-in, “Ka mittang n’ong sun kha deh.” ci hi.\nTua ciangin Pi Ciang Tuang in, “Hih peuhmah a sia hil hi ding hi,” ci-in suankhia pah-a kong pua lamah buakhia hi. Zan sawt ta ahih manin ahi thei bangin a zinte tawh an ne- in luum uh hi. A sawt vei lo-in aksia khat khuang-a, “Zin kha ve vua,” ci-in thum vei khuang hi.\nPi Ciang in, “Ka gullu huan lah pau-a, ak khuang in lah ‘Zin kha ve vua,’ ci-in khuang-a bang thu hi peuhmah ding hiam,” ciin lunghimawh hi. “Hih bang thu cikmah-in om ngei lo hi,” ci-in lunghimawh ahih manin a zinte phongin a khua nawl mualah a zinte kha hi. A zinte zong ciah suak pah vinghvengh uha, Pi Ciang Tuang in a tapa tawh inn lam zuan dinga a kithawi laitak-in, Luika khua min in cim-in a khua taw lamah tolh suk hi. Zu le sa ne-a a zanhak a khuapihte a vek-in si mang uh hi.\nBaangzaang Khua Saatna thu\nTu laitaka Mualbeem gam-a khua mun lui Baangzaang akici pen tanglai AD 1235 kum pawlin Luika khua a kisiat zawh ciangin Pu Jasuan’ nu Pi Ciang Tuang in a khuasaatna mun hi, kici hi.\nHih a tung-a thute a maan peen hi cih theih nadingin, evidence om tuan lo-a, tu-ma lai-a, a omsa thute mah et kaak-a kila ahih manin, khialhnate leh kipelhna a omte kitheih sak kawikawi ding thupi–in khan’tohna khat zong hi. A sim mi khempeuhte tungah minam khat hi hang, sung khat pan piangte hi hang cih i phawk thak kik zeel nadingin Pasian in thupha hong pia ta hen.\n. G. E. Harvey gelh, Outline of Burmese History, 1947 kum leh Daw Thein geilh, Burmese History Laibu, 1947 kum-a kigelh sung pan kiteikhia hi.\n.1978 kum-a kibawl, Kalzang Suante Beh Tangthu sung pan kila hi.\n. Falam gam kum 100 cin’na magazine laibu, laimai 232 pan kila sawn hi.\n. J. H. Tun Thawng gelh, Zomite Takkhahna laibu pan kila hi.\n. U Ba Than: “Kyaungthone Myanma Yazawin” tangthu bu sung leh Dr. Neihsial Tual Cin, Ph. D., “Guite Kual-a Lutna” laimai 2 leh, AD 1044 kum-a Kawlte Khuapi Pagan pen i pu i pate’ phuahsa hi, ci-in a kigelhna laibu sung pan kiteikhia hi.\n. Hih a tunga thute, Buanli khua kumza cin’ pawi 1995 kum-a kikaikhawm kum 2004 cianga kithoh, “Jasuan Beh Teizang Nam Sagihte Khang Tangthu” pan-a, kiteikhia sawn hi.\n[Hih lai, 13 JUN 05 MON ni-in kingah hi.]\nItem Reviewed: Zomi Cih Tawh Kisai Thu Tg. Cin Za Lian Description: Rating: 5 Reviewed By: Cinpu Zomi


url: =PIANCILNA 1 TDB - A kipat cil-in Pasian in vantung le - Bible Search\n3Pasian in, “Khuavak om hen,” ci hi; tua ciangin khuavak om pah hi. 4Pasian in tua khuavak hoih hi, ci-in a mu hi. Pasian in khuamial panin khuavak khenkhia hi. 5Pasian in khuavak pen “Sun” ci a, khuamial pen “Zan” ci hi. Nitak hong bei-in, zingsang hong tung a, ni khat ni ahi hi.\n6Pasian in, “Tuite’ laizangah van kuumpi om hen la, tua van kuumpi in tui le tui kikhensak hen,” ci hi. 7Pasian in van kuumpi bawl a, van kuumpi tunga om tuite le van kuumpi nuai-a om tuite a khen hi. Tua mah bangin a piang pah hi. 8Pasian in van kuumpi pen “Vantung” ci hi. Nitak hong bei-in zingsang hong tung a, ni nih ni ahi hi.\n26Tua ciangin Pasian in, “Eima lim, eimah hong sunin mihing bawl ni. Tuipi ngasate tung, huihlak vasate tung, ganhingte tung, le leitung a a bokvakte khempeuh tungah ukna neisak ni,” a ci hi. 27Tua ahih ciangin Pasian in ama lim bangin mihing piangsakin, Pasian’ lim bangin amah a piangsak hi. Amah in pasal le numei a piangsak hi. 28Pasian in amaute thupha pia a, Pasian in amaute tungah, “Ci pha-in tampi pha unla, leitung dimin zo un. Tuipi ngasate tung, leitungah a gamtang, a nungtate khempeuh tungah ukna nei ta un,” a ci hi. 29Pasian in, “En un, leitung maitang khempeuhah a om, tang a piangsak kungnote khempeuh le a gah sungah tang a om singkung khempeuh note tungah kong pia khinta hi. Tuate an-in na nei ding uh hi. 30Leitung ganhing khempeuhte tung, huih lak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi,” a ci hi. Tua mah bangin a piang pah hi. 31Pasian in a bawlsate khempeuh en a, hoih sa mahmah hi. Nitak hong bei-in zingsang hong tung a, a ni guk ni ahi hi.


url: =Mormon Church te thu atheinuamte ading :: ZOMI DAILY\nposted on 7 June 2016 at 9:34 am Lomkholna: Article, Biakna\nMormon te thu taktak a thei lo tam pi ki om kha ding ahih teh tawm khat ong gen beklap nuam ing. Mormon te upna ah, Pasian pen eima bangmah mihing hi aa, Zi nei aa a zi taw a om khopna pan a tapa lian penpen Jesu hi. Satan pen Jesu ii sang gam pa hi. Leitung mi khempeuh zong pasian le a zi ii ta te ki hi aa, si le sa tawh leitung ah ih suah ma pek in ih tha in ki suak masa hi.\nLeitung mi te mawkna nasia lua ahihman ong tan khia ding in, Pasian in a tapa a muan penpen te gel Jesu le Satan kua sawl zaw ding ka hiam cih a ngaih sutsut teh, Jesu ong pai sak hi. Satan zong ong pai suk nuam napi a pa Pasian in a sawl loh teh heh lua in, Jesu lang pang, a ngal pi suak hi.\nMormon te upna a ki cian mahmah dang pawl khat pen.\n1. Jesu pen America leitang tung ah a 2 veina ong pai ngei aa, Jew te lak ah a vak koikoi bangmah America leitang tung ah na vak koi koi ngei hi.\n2. Ngup khiatna ngah na ding in tui phumna ki sam teitei hi. Mormon pawlpi ah tui ki phum lo peuh mah van gam tung lo ding hi. A si sa khat zong mormon pawlpi in a thukim nak leh, a sih khit ciang tui phumna pia kik thei aa, van ngam ngah veve ding hi.\n3. Pawlpi a phuan masa pen Joseph Smith hi aa, 1830 kum in ki pan hi.\n4. Joseph Smith in Monroni aki ci Vantung mi khat tawh a mang aa, ki mu in lei nuai ah akiphum Pasian kam mal aki at kham laibu omna ong hilh ci hi. Tua kham tawh aki at Pasian kam mal pen lim lai taw ki at aa, kua mah in a sim dan thei lo. Kha siangtho in thupha pia ahihman Joseph Smith bek in sim thei. Tua kham lai dal te English in phen kik aa, Mormon te Lai Siangtho a piang hi.\n5. The 4 gospel ih cih (Mat, Mak, Luke, John) pen ki cing lo hi. Jesu America leitang tung ah ong suak kik aa, a vak koikoi khit na thu at kik aa, tua tawh aki ngawm tak tek the real gospel hi pan hi ci uh hi.\n6. Ih sih khit teh ih pai na ding mun pen mun 3 om sak hi. (1) Celestial Kingdom (2) Terrestrial Kingdon (3) Telestial Kingdon hi aa, Momon pawlpi mi te leh, mormon sung tui ki phum teng a 1na Celestial kingdom tung ding hi. Christian hi vanglak in mihing hoih te mormon pawlpi mi ahih kei uh leh, a 2na Terrestrial kingdom sung tung ding aa, mi gilo te mihing hoih lo te a 3na Telestial kingdom sung tung ding uh hi.\n7. Polygamy aki ci pasal khat in zi tam pi neih theina zong um uh aa, mormon tam pi in zi li-li nga-nga (4-4 5-5) nei uh hi. Polygamy tawh kisai video ih et nop leh YouTube ah na en vun.\n8. 1830 kiim khawng pen movie ah ih et thei cowbow te hun hi aa, mi atam zaw thau toai in vaak uh hi. Mormon te pen mi in mudah uh ahihteh ki en san mahmah in gaal zong hau uh hi. 1844 kum sung ni khat Illinois state Nauvoo khua sung ah mormon leh gaal te thau ki kap uh in pawlpi founder Joseph Smith si hi.\nMormon te upna tuabang ahihhang mi tampi in phamawk sa lo bilbel uh hi.\nRomney ii tha nemna dang khat pen a tax return (tax a piak zak laidal) ki thei lo hi. President sem ngei khempeuh in kum khat tax bang zah ka pia uh ci in mipi in thei sak hi ka leh, Mit Romney in kum khat bek thei sak aa, tua lo kum dang aa teng mipi lak lo hi. Tax kum 10 sung bang pia killel lo hi ding hi ci in ki um mawk, ki seh, ki gen hi. Mi hau te a ding bek naa aseam ding president khat hi ci in mu ing. Ei mi nautang, a zawng te kiang pan tax hong khan toto nuam aa, mihau te tax piak a khiam suksuk nuam pa hi.\nMormon te upna tawh kisai ka ut-ut in ka gelh mawkmawk hi lo hi. Len Wood ii at “Hand book of World Religion” sung pan hi.\nKei muh dan a gen hi ing. Muhdan le saan dan atuamtuam om hi.\nTN & Awikhawm\n3401 Sudlersville South\nTel: 1-301-806-1608 (Cell)\nTel; 1-301-776-6820 (Home)\nPrevious: Zomi Khristian te Mission sepzia lungngaihna\nNext: Sermon lam paithei tangthu\nAbeisa kum 10 le Kum 10 khitciang


url: =Malaysia zuandingin apai Myanmar gammi 40 tak Thai gamsung ah kiman :: ZOMI DAILY\nposted on 26 June 2018 at 11:40 pm UTC+9:30 Lomkholna: Myanmar, News, Sawltak, Thailand\nMalaysia gamsung zuandingin apailaitak Myanmar gammi 40 tak lamkal (Thai gamsung) ah kiman cih kici hi. The Nation kici Bangkok Newspaper te genkhiatna ah tua Myanmar gammi tepen Malaysia gamsung ah phalna neilopi in agutlutsawm “Myanmar illegal migrants” te ci uh a, Ranong Province sungah Monday ni in Thai galkap te’n amatkhiat uh cihi.\nTua Myanmar gammi te atuanna pen mawtaw 3 tak hi a, Pick-up Truck vive ahihi. Tua Pick-up Truck ahawl te lakah Thai gammi khatleh Myanmar gammi 2 zong kihel uh a, tuatezong Royal Thai Army Troopers te’n mankhia uhhi.\nMalaysia gamsung zuanding apailaitak akiman tepen numei 6 leh pasal 34 hi a, akigawm in mi 40 ahihi. Chumphon Province zuandingin apailaitak in khuasung mite’n muanmawhhuai sapian ahih manin Thai galkap te zasakpah uhhi. Tuaciangin Thai galkap te’n thusitna aneih uhciangin Malaysia gamsung zuanding Myanmar gammi 40 leh amakai mawtawhawl mi 3 aki mankhia ahihi.\nTua akiman Myanmar gammi tepen Myanmar gamsung, Tanintharyi Region, Kawthaung Township pan aki pankhia uh ahihi. Pickup-truck Driver te’n mikhat ciangin Thai sum 2000 Bath (US$60) tatawh kicial sakin Thai gamsung akantanpihsawm uh ahihi.\nAgeelna ah tua Myanmar gammi tengpen mawtawhawl te’n Chumphon Province sungah akhakding uh hi a, tuapan in adang Agent khatin Malaysia gamsung ah guklutpihding cih ahihi. Ahi zongin lamkal ah khuasung mite ii Report bawlna tawh akiman uh ahihi.\nThai gamsung ah aomsa Myanmar gammi tezong nasep ngahding hamsatna “Job Opportunity” hangin innlam kiciah ngeingai hi. Khakhat in Myanmar gammi aciah bekbek 15,000 ciangbang phaden kici hi. Tua kawmkal ah Myanmar gammi bekbek Million khatbang Thai gamsung ah omlaiding in ki ummawh a, tualak ah naseptheih nadingin Permit aneilo pen tultampi mah omding in ki ummawh hi.\n2014 kumsung in Myanmar Census akibawlna ah Myanmar gampualam ah aom Myanmar gamgi bekbekpen 2 Million valbang phading kici hi. Tuabangin azinkhia te lakah Thai gamsung ah Myanmar gammi tampending in ki ummawh a, tuaban ah Malaysia, China, Singapore, South Korea, Japan, Middle East cih gamtuamtuam ahzong Myanmar gammi nasem in tampitak ki omlai hi. Sawltak #zomidaily\nNext: Hong Kong ah numei khatin thautawh mi 4 kap, 1 si in 3 liam


url: =Isaiah 16 | Siantongluan\nMoab mite in Jerusalem-a om gam ukpa tungah sehnel gam Sela khua panin tuunote a puak uh hi.\nA bu a kipaih khiatsak ciangin a cihna ding theiloin a leng kawikawi vasate bangin Arnon guntui ngahmunah Moab mite om uh hi.\nAmaute in Judah mite kiangah, "Kote tungah thuhoih hong lak un la, thutangin hong gamta un. Sunkim laitaka singliim bangin kote hong liah un. A kihawlkhia kote hong seel un la, galtai kote hong hek kei un.\nA kihawlkhia ko Moab mite note lakah hong tengsak un la, kote hong susiate kiang panin kote belh hong hi un. A nengniampa om nawnloin siatna hun beita a, a khe tawh a sik mipa gamsung panin a manthan ciangin,\nitna kip tawh kumpi tokhom khat kiphut ding a, thuman sep ding a manlang, thutang zongin thu a khen mipa pen David buk sunga om tua tokhom tungah thuman tawh tu ding hi," a ci uh hi.\nTua ciangin Judah mite in, "Moab kiphatsakna thu i za khinta hi. Amah kiphasak mahmah hi. A kiliatsakna, a kiphatsakna, a kihihsakna, ama kisialhnate khempeuh a mawkna ahi hi," a ci uh hi.\nTua ahih ciangin a thuakna uh hangin Moab mite kap hen la, mi khempeuh zong Moab mite hangin kap ta uh hen. Nakpi takin gimna a thuak laitakun Kirhareseth khua-ah a anlim nekte uh a phawkkhak uh ciangin khasia-in a kap uh hi.\nBang hang hiam cih leh a hiang zai-in tuipi kantan a, Jazer khua banin sehnel gam dongah a zaam ama hiangte, minam dangte tote in sattan ahih manin Heshbon lolaite leh Sibmah leengguite vul ta uh hi.\nTua ahih ciangin Jazer khua mite a kah bangin Sibmah leengguite hangin kei ka kap hi. Heshbon leh Elealeh khuamite aw, ka khitui tawh note kong kawtsak hi. Bang hang hiam cih leh galkidona in note singgah leh ante hong banzo hi.\nAn tampi a pian ngeina lolai-ah lungdamna leh nuamna om nawnlo hi. Leenggui lote-ah lasakna omlo a, lungdama kikona om nawnlo hi. Leenggah cilna-ah kuamah in leengtui suk nawnlo a, leenggah lawh cianga kikona aw kidaisak ta hi.\nTua ahih ciangin Moab gam hangin laia lasakna bangin ka lungsim kisat gaihgaih a, Kirhareseth khuapi hangin keimahmah zong ka kisat gaihgaih hi.\nMoab amahmah hong kilaakin, a sangna munah lungkhamin hong pai a, ama siangtho munah thu a nget ciangin bangmah ngahlo ding hi.\nHih bang thu pen Topa in a beisa hun lai-in Moab tawh kisai-in a gensa thu ahi hi.\nAhih hangin tu-in Topa in, "Nasem dingin a kicial kum hunte sung bangin, kum thum sungin, ama mihon tampite om ta se leh Moab minthanna in simmawhna thuak ding a, a suakta lai mite pen tawm mahmahin, thanem ding uh hi," a ci hi.


url: =Malaysia gamsung ah Bomb asukkhapsawm IS tawh akizom mi 7 kiman ~ ZD :: ZOMI DAILY\nposted on 5 March 2017 at 8:39 pm Lomkholna: Malaysia, News, Sawltak, World\nMalaysia, Klang Valley sungah hiamtawi migilo Terror Group tetawh akizom mi 7 kiman cih theStar pan kiza hi. Tua akiman mi 7 telak ah mi 4 pen Yemen gammi ahi uhhi. Hih akiman migilo tepen February 21 panin February 26 kikal Klang Valley sung muntuamtuam ah “Bukit Aman Special Branch Counter Terrorism Division” te ii matkhiat ahi uhhi.\nAki mi 7 te lakpan Yemen gammi 4, Malaysia gammi 1, Indonesia gammi 1, East Asian gammi 1 cihbang in palik te’n pulakkhia uhhi. “Inspector-General of Police Tan Sri Khalid Abu Bakar” in agenna ah Malaysia gammi papen Factory Technician hi a, Indonesia gammi papen lokhomi khat hi in, hihtegel Kepong vengsungpan February 21 ni in aki mankhia cihi.\nSyria gamsung ah IS makai asem laitak Malaysia gammi khat om a, tuapa minpen Mohamad Wanndy Mohamad Jedi ahihi. Mohamad Wanndy in hih akiman mi 2 tepen khutzatin nei a, Malaysia gamsung ah ngongtatna, puakkhap sakna neiding in asawl khitsa ahihi.\nMalaysia gamsung ah mawtaw tungtawn in puakkhapna abawlding “Vehicle-Borne Improvised Explosive Device (VBIED)” in akisawlkhin uh ci a, tua asep khitciangin Syria ah pai in IS tetawh kizomding cih sawlna angah uh cimawk hi. VBIED cihpen Technical Term khat hi a, Car Bomb ahih keileh Truck Bomb cihna ahihi.\nEast Asian gammi acihpa pen February 23 ni in akiman ahihi. Hihpa zong Malaysia gamsung ah 2011 kumin alut hi a, alutcil in Student Visa tawh alut ahihi. Tua Student Visa zong atuh (Fake) hiding in ki ummawh hi. Malaysia gamsung alut khitciangin Klang Valley sung aom pilsinna sanginn Public Institution khatah sangkah in aom ahihi.\nEast Asian Terror Group tetawh kizom in Malaysia gampen Transit Point in zangin avaikhawm khat ahihi.\nSyria gamsung ah IS tetawh kipawlding, IS galkap tumding in alunglut te apaitheih nadingin avaihawmpi, athusapi khat cimawk hi.\nAdang Yemen gammi 4 tepen February 26 ni in Cyberjaya ah aki mankhia uh ahihi. Hih mi 4 tepen Yemen gamsung ah buaina apiangsak thautawi tetawh akizom hiding in ki ummawh hi. Tuaban ah hih 4 tengpen Syria gamah galkaptum nuamte apaitheih nadingin Travel Documents atuh bawllamsang ah mawhpuak ala te uh ahihi.\nMigilo tetawh akizom mi 7 amatban ah International Passports tuamtuam honkhat, Malaysia sum RM270,000 manneiding sumtuamtuam cihbangteng mankhia uhhi.\nAhunlap in Malaysia Police te’n namankhia theizel uh ahih manin, phadawm hi. Nungdiak February 27 ni inzong Indonesia gamsung ah IS tetawh akizom migilo te’n Bomb sukham uh ahih manin, buai ngeingai uhhi. Philippines gamsung aom IS tetawh akizom Abu Sayyaf kici migilo te’nzong Germany gammi khat a ngawng tansakziau mawk uhhi. ZD Sawltak #zomidaily\nPrevious: Philippines gamsung ah 5.9 Magnitude tawh zinling, mi 1 si in 29 liam ~ ZD\nNext: Japan ah mi 9 atuang Helicopter khat kia in, 3 asisa in kimu, 6 kimuzo nailo


url: =Nipi kikhop biakpiakna kicilo ~ Lian Muan Kim :: ZOMI DAILY\nNipi kikhop biakpiakna kicilo ~ Lian Muan Kim\nposted on 19 July 2016 at 12:34 am UTC+9:30 Lomkholna: Article, Lianmuankim\nLST i et ciangin nipini kikhop pen biakpiakna kici ngeilo hi. Ahi zongin tuhun ciangin nipini kikhopna bek pen biakpiakna a sa kitam mahmah a, tua kikhop hun sungah ‘praise n worship’ icih pen bek biakpiakna a sa zong kitam zaw kan lai hi. Tua ahih manin khangno tampite pen ‘praise n worship’ khit ciangin pusuak mang uh a, Pasian thu peuhmah duh lo-in amau nopsakna bek zong uh hi. Pasian deihna tawh kituak-a biakpiak ding sawmlo-in amau deihna tawh kituak bek-in gamta zaw uh hi. Pasian a lungkim diam, cih sangin kei ka lung a kim hiam, nuam kasa hiam, cih bekbek kingaihsun zaw hi. Ka music, ka aw, ka la, ngaih a kisa hiam; ‘mood’ a lut hiam, cih bek kingaihsun a, Pasian san theih biakpiakna ahi diam, cih peuhmah kingaihsun lo hi. Pasian bang ka pia diam, cih sangin ken hih biakpiakna panin bang ka ngah diam, cih bekbek ki-ultungsak zaw hi. Hih pen Christian tangthu ah a dahhuai pen khat hi dingin ka um hi!\nLST i et ciangin biakinn ah ahi-a, mun khatpeuh ah ahi zongin biakpiakna pia dingin kikaikhawm ngeilo uh a, nipi kaalkhat-a ni masani-a a kikaihkhopna uh zong biakpiakna pia dinga kikaikhawm uh hi masa lo hi. Nipini-in bel kikhawm mah uh hi. Ahi zongin LST sim ding, thungen ding, lasa ding leh thugen/thugenngai ding leh (1Cor 14:15; 1Thess 5:25, 77; 1Tim 2:8; 2Tim 4:2; Heb 2:12) nekkhawm ne dinga kikhawm uh ahi hi. Tua bangin a kikhop uh ciangin sumpi zong dong uh hi (Acts 20:1; 1Cor 16:2). Pasian biakna sungah hih bang tuamtuamte a kihel hi bek a, hihte bek pen biakpiakna kici ngeilo hi. (Lasakna tawh biakpiakna, thungetna LST simna, thugenna thungaihna, sumpi piakna tawh biakpiakna). Tua hi-a,mit tawh muh theih kikhopna, mipi kikaihkhopna, pawlpi mite khawlkhopna pen biakpiakna kici ngeilo a, mun khatpeuh le kipawlna khatpeuh ah biakpiakna pia dinga kikaikhawm, cih bang zong om ngeilo hi. A tomin gen leng, pawlpi mite kikaihkhopna pen ‘biakpiakna’ kici ngeilo a, biakpiakna pia dingin zong kikaikhawm ngeilo uh hi.\nTua ahih leh biakpiakna i cih in bang hiam?\n‘Boksuk,’ ‘bia’ (Gk: proskuneo) cih kammal pen biakpiakna kammal lakah a kitamzat pen hi-a, LST Thak sungah 48 vei bang kizang hi. Hih kammal a kizat simin mimal (Pasian/Zeisu) mai ah kibok, kibia, kikun, cihna-in kizang hi. Lungdamna thubute sungah 26 vei kimu a, Kilaakna bu sungah 21 vei kimu thei hi. Paul in khatvei bek zanga tua nangawn thu-umlote in Pasian a biakna uah kizang hi. Hih kammal kizatnate i et ciangin mimal (kimu thei, kilawng thei) a kibiaknate ah kizang zaw a,Zeisu vankahma (Gospels) le Zeisu hong paikik khit- a (Revelation) biakpiaknate khawngah kizang hi. Mimal (Pasian/Zeisu) mahmah om ngiat-a, a mai-a boksukna, kunna, biaknate ah kizang zaw hi.\nPasian a bia peuh mah in lungsim le thumaan thutak tawh bia ding a, mual tung ahi-a, Jerusalem ah ahi zongin mun khatpeuh bulphuh-a biak ding hilo hi. “Mual tung le Jerusalem” ah biak ding hilo a, “lungsim le thumaan thutak” tawh biak ding ahi hi. Upmawh biak ding hilo-a i theihna tawh biak ding ahi hi (John 4:21-23). Ei ut banga bawltawm phuahtawm ding hilo-a, LST sunga Pasian hong kilaakna, Pasian thu thei-a tua i theihna tawh biak ding ahi hi. I theihloh Pa koici biak theih ding ihi hiam? A thu i sim noploh Pa koici it theihin koici up theih ding i hi hiam? Amah le amah hong kilaakna LST bulphuh lo-in Amah koici biak theih ding ihi hiam? Muk le kampi bek tawh biak ding zong hilo a, lungsim takpi tawh biak ding ahi hi. Banghang hiam cih leh lungsim taktak kihello, muk le kam bek tawh biakpiakna pen a mawkna ahi hi (Matt 15:8-9). Tua hi-a, ‘boksuk,’ ‘bia,’ ‘kun,’ (Gk: proskuneo) cih kammal pen mun khatpeuh leh hun khatpeuh-a Pasian biakna-in kizang lo a, vanglian khatpeuh ih mai-a boksukna, kunsukna-in kizang zaw hi.\nGreek kam-a ‘latreuo’ cih zong biakpiakna kammal-a kilimzat mahmah khat ahi hi. Paul in hih kammal a zat ciangin nipini kikhopna biakpiaknate a gen hilo a, alungsim khempeuh tawh lungdamna thu a genna tawh Pasian a biaknate a genna ah zang zaw hi (Rom 1:9). Eite in Kha tawh Pasian a biate, ci le sa a suanglo – upna tawh Pasian a biate ihi hi, ci hi (Phil 3:3). Tua banah, “na pumpi uh a hing biakpiakna, a siangtho le Pasian san theih dingin pia un. Hih in note sep dingin a kilawm biakna nasep ahi hi,” ci lai hi (ZSV, Rom 12:1). Tua hi-a, Paul in hih ‘latreuo’ cih kammal a zat ciangin mun khatpeuh-a Pasian biakna-in zanglo a, lungsim le kha, i nisim nuntakna mahmah tawh Pasian i biakna-in zang zaw hi. I nisim nuntakna, i hinna limlim pen biakpiakna-a zat tawntung ding hi, a ci ahi hi.\nLST Lui hun lai-in gangawh biakpiakna nei uh a, ahi zongin LST Thak hun teh Zeisu sihna hangin gangawh biakpiakna kisam nawnlo hi. Phatna le lungdamkohna biakpiakna piak ding hi-a, nisim nuntakna ah na hoih sepna tawh ahi zongin citpiakna tawh ahi zongin biakpiakna piak tawntung ding ahi hi (Heb 13:15, 16). Citpiakna tawh biakpiakna pen Pasian aa dingin a namtui leh a santak biakpiakna suak hi (Phil 4:18). Tua banah Paul in Zeisu aa dingin a nuntakna piakhia-a a sihna zong biakpiakna hi (dawn biakpiakna), ci hi (2Tim 4:6).\nTua hi-a, biakpiakna icih pen mun khatpeuh-a kikaihkhopna hi peuhmah lo ahihna kimu thei hi. Gangawhna leh biakinn sunga nasep tuamtuamte zong hilo- a, a puatham nasepna peuhmah hilo hi. Nipini kikhopna bek hi zenzen lo-a, nisim naisim-a i nuntakna mahmah a gen ahi hi. Puatham hi kei, a sungtham hi zaw; mun le mual hi kei, lungsim le kha hi zaw; biakinn sung hi kei, lungsim sung hi zaw …\n“Tua ahih manin nekna dawnna a kipan na khat peuhpeuh na hih uh ciangin Pasian minthan na dingin na hih un” (1Cor 10:31). “Na kampau uh ahi a, na gamtatna uh ahi zongin nasep na bawl khempeuh uh Topa Zeisu minin sem un la, ama tungtawnin Pa Pasian tungah lungdam na ko un” (ZSV, Col 3:17). Hih in LST Thak biakpiakna ahi hi – ihih khempeuh Zeisu min tawh Pasian minthan na ding!\nNote: Hih Article i sim leh “Nipi Kikhop Kul Sese Maw: Pawlpi ka Nuak lel diam?” cih article zong sim ding …\nBiakpiakna taktak, ‘Praise n worship’ taktak i neih theih na ding leh ihih khempeuh Zeisu min tawh Pasian minthanna taktak a suah theih na dingin “ka si a ka hing zongin ka pumpi tawh Khazih minthansak ding lunggulh in ka lamen hi. Banghang hiam cihleh nungta hi leng Khazih aa ding hi a, si hi leng a met zaw ka hi hi” i cih theih ding kisam hi (ZSV, Phil 1:20-21). Pasian san biakpiakna a pia thei ciat dingin TOPA in thupha hong pia ta hen!\nKoinonia Baptist Seminary\nPrevious: I Zopau a khuasuak zodiam? ~ Mungpi Khupson\nNext: Mihing kisimpina thu ~ Pau Tun Thang\nIndia gamsung ah mopawi bawllaitak mopa thautawh kikaplum\nPaulap (Excuses or Justification) ~ Tual Khan Suan\nTamu ah Bogyoke Aungsan kum (100 ) cin pawi nopcitak kibawl\nChina nupi khatin sangnaupangno 14 temta tawh dawtliamgawp


url: =Leihui Pan Akhangto Maung Tun Naing (Akumh 42) ~ Thu Tatuam (Siyin News)\nLeihui Pan Akhangto Maung Tun Naing (Akumh 42)\nWednesday, September 07, 2016 Kawl Ngam Thu No comments\nApianna pa sia sumhau khat ahihang, Mandalay, lam 17 ah 1986 kumh pawl meikahna sung anei le lamh theampo sumh siat ahikom buukno khat sungah ainnkuan teang uh hi.\nUnau 9 pha in, amasia a 5na hi, ahai ngawl apianna pa sia athinkiam in thilaw liang hi, apa thi thandal ni ma in a omna buuk sia permit nei ngawl ahikom, palikte in kiheam sak hi. Thuneite tungah, apa thandal vai man sak nuam in ngen ahihang, ki-awi ngawl bek domh ngawl palikte in man in, vel zazan thuak hi.\nNuntakna haksa lei ahikom, saang kaa zo nawnngawl hi. Palastic tawm in zuak nasep sia kumh 13 aphak ciang kipan hi. Ngual setbing kawm in palastic tawm hi.\nNgual ankhing ngen in vaakthap a, ama ii kumh taw kisi ngawl zakhop in haksatna tawk cip hi.\nSum nga natu nasep khat papo seam nuam ahihang, thuman ngawl nasep taw sum nga nuam ngawl hi.\nKawlte biakna poai Boxing kithokna ah palastic tawm in zuak kik aa, nikhat boxing tum tu khat pai ngawl ahikom, boxing tum thei ngawl papui sum adei man in kihel ci hi.\nTua sum pheak 5 sia, anu ii kungah anau in pia tu aa, sawl pai hi, akamphatna taw, boxing zo solnawn in, kyat 15 telin ngaa hi, tua sung pan a sesawmsua sekhat pheak 3 in a budah pathian kungah pia ci hi.\nSum khakhol ahikom, kumh 2 acinciang tul 20 ngaa aa, inn mun tul 40 man khat leinuam ahikom tul 20 abat taw kumh 2 sung piak tu thukim aa, lei in, kumh 2 acin ciang asum cin bilbel hi. (Pia zo bua le suplaw tu) Tua hin ama kumh 15 pha in, ngual setbing akakop sia zongh lei zo ci hi.\nLaidal naneng , palastic naneng kaikhawm kawm in zuak aa, innmun zongh leisi ci hi.\n1997 ciang innkumh 6 nei in, tuakumh in innmunte man khang keak ahikom, nuntakna nuamsa vaial hi.\nTulaitak Mandalay ah innmun 100 val nei in, ama ii khutnuai ah naseam mi 50 nei hi.\nAma pathian thu kin aa, piakkhiatna zongh nasia tatakma avawt mihing khat in kison hi.


url: =Malaysia UN Card ah RFID Kithuahsak Ding\nNEWS Asia Pacific News Malaysia UN Card ah RFID Kithuahsak Ding\nLast Updated on Saturday, 13 July 2013 13:01\tWritten by Tongsan Admin\tFriday, 12 July 2013 22:09\nMalaysia Home Ministry pan Immigration Department te in UNHCR tawh Refugees vai nasepkhop dingin Minister Datuk Seri Dr. Ahmad Zahid Hamidi in July 11,2013 ni-in Malasyia TV pan pulak khia hi. A mahin agenna ah UNHCR Card tungah Radio Frequency Identification (RFID) Chip kithuahsak dinga, Refugees khempeuh Stellite tung pan ciaptehna bawlsak ding ci hi.\nTua akibawlsak UN Card thak tungah Debit card kici Bank ah sumkhol / sumthoh theihna ding zong om pah ding ci hi. Ahmad Zahid in a genbehna ah Malaysia gam a om Refugees te' sung pan 104,070 bang in UN Card tawi uh a, adang 50,000 valin nei nailo uh ci-in, gamdang mite' nasepna Market sung a nasem mite etcikna abawlna pan thei khia uh hi. Malaysia gam a om Kawlgam mi Refugees Card neisate le refugee ahilo thumaanlo (Work permit) neilo a omte August 1, 2011 ni pan July 8, 2013 ni kikal minsazian a ciamtehna ah 25,535 val Kawlgam kipuakkik khin ci-in gen uh hi.\nTua banah Malaysia Immigration Department in a genna ah Market ah nasem mi 90% (za ah sawm kua) pen Kawlgam mi hi uh a, Malaysia gam mite' sepnoploh teng kisemsak ahihna thu zong gen uh hi. Tua Market ah nasemte pen UN Card zong a neilo vive hi uh a, ahi zongin Refugee taktakte ahihna limtak kisittel dinga, a dik amante Immigration Department in Thuman/ thudik tawh naseptheihna ( Work permit) bawlsak dingin gen uh hi. Tua Work permit a kipiak hangin Malaysia thukhun tawh kizui-in gamtat/ nasep kul dingin gen uh hi.\nTua ahih manin UNHCR pan in Michele Manca di Nissa in agenna ah, " Malaysia kumpi in a mau gam sungah gamdang mi Refugees te hong omsak bek tham loin, nasep theihna ding dongah hong vaihawmpihna thute hangin lungdam thupulakna nei hi. Tua hi a, Malaysia gam a om gamthumna ngak a om Zomite in hih hun kilaihna thute limtak kancian a, pilvangtak om theih ding thupi mahmah ding hi.\nRef: The News Straits Times\nTranslated by: Joseph Khaipi